Favoriti na medaily aj šance na prekvapenie. Títo športovci budú reprezentovať Slovensko na ZOH

Nominácia Slovenska

Odmeny

Slovensko bude reprezentovať 56 športovcov.

BRATISLAVA. Valné zhromaždenie Slovenského olympijského výboru (SOV) schválilo na svojom piatkovom zasadnutí v Bratislave výpravu pre ZOH 2018 v Pjongčangu. Slovensko na nej bude reprezentovať 56 športovcov. Do nominácie výpravy, ktorú povedie športový riaditeľ SOV Roman Buček, na poslednú chvíľu v deň rokovania na základe pridelenia ďalšej miestenky od Medzinárodnej lyžiarskej federácie (FIS) pribudol do návrhov bežec na lyžiach Miroslav Šulek. Okrem športovcov je vo výprave 65-členný sprievod, v Pjongčangu bude SR reprezentovať výprava so 121 členmi. Medzi poslednými odovzdali zoznam výpravy hokejisti, Slovenský zväz ľadového hokeja (SZĽH) ešte vo štvrtok riešil situáciu ohľadne uvoľnenia Vladimíra Országha jeho zamestnávateľom HC 05 Banská Bystrica. "Nepovedal by som, že nám to narobilo problém. Športový život prináša aj takéto situácie. Vtedy je potrebné si sadnúť a odkomunikovať všetky veci. Toto bola jedna z nich a takých ešte bude dosť. Ale dôležitý je konečný výsledok a ten je pozitívny pre šport a pre slovenský hokej zvlášť. Takže sa teším," povedal pre TASR prezident SOV Anton Siekel. Medzi 56 menami bude mať slovenská výprava niekoľko medailových nádejí, prezidenta SOV poteší každý, kto sa pobije o čo najlepšie umiestnenie. "Sú tam všetci, ktorí si nomináciu zaslúžili. Splniť jej kritériá nie je jednoduché. Už len kvalifikovať sa na ZOH je veľmi náročné a ja to vnímam ako veľký úspech pre slovenský šport. SOV je tu na to, aby pripravil týmto športovcom dobré podmienky. Nie je naša zásluha, že sa na ZOH kvalifikovali, my im akurát musíme pripraviť všetko pre to, aby im nič nechýbalo. Potom sa zmeníme na fanúšikov a budeme im držať palce a tešiť sa z každého úspechu. Je to veľký záväzok, ktorý majú na pleciach. Sú tu tréneri, rodičia, kluby a na konci tejto pyramídy je Slovensko. Je teraz na nich, aby ukázali, že energia ktorú dostali, bola k niečomu dobrá. Poteší ma každý úspech, ale nebudem sklamaný, ak uvidím, že bojovali a dosiahli svoje osobné rekordy. Fanúšik ocení aj to, keď uvidí pozitívnu energiu od všetkých reprezentantov," dodal Siekel. BIATLON: Matej Kazár, Tomáš Hasilla, Martin Otčenáš, Michal Šíma, Šimon Bartko, Anastasia Kuzminová, Paulína Fialková, Alžbeta Majdišová, Ivona Fialková, Terézia Poliaková KRASOKORČUĽOVANIE: Lukáš Csölley, Lucie Myslivečková, Nicole Rajičová ALPSKÉ LYŽOVANIE: Petra Vlhová, Veronika Velez-Zuzulová, Soňa Moravčíková, Barbara Kantorová, Adam Žampa, Andreas Žampa, Matej Falat BEŽECKÉ LYŽOVANIE: Peter Mlynár, Andrej Segeč, Alena Procházková, Barbora Klementová, Miroslav Šulek SNOUBORDING: Klaudia Medlová ĽADOVÝ HOKEJ: Ján Laco, Branislav Konrád, Patrik Rybár, Ivan Baranka, Michal Čajkovský, Dominik Graňák, Marek Ďaloga, Tomáš Starosta, Juraj Valach, Peter Čerešňák, Juraj Mikuš, Martin Bakoš, Miloš Bubela, Marcel Haščák, Lukáš Cingeľ, Tomáš Marcinko, Patrik Lamper, Ladislav Nagy, Tomáš Surový, Andrej Kudrna, Peter Ölvecký, Michal Krištof, Matej Paulovič, Matúš Sukeľ, Marek Hovorka SÁNKOVANIE: Jozef Ninis, Jakub Šimoňák, Marek Solčanský, Karol Stuchlák, Katarína Šimoňáková


Ruské múzeum venované slobode chcú Rusi zrušiť

Ťažká postsovietska história počas vlády Borisa Jeľcina sa nehodí Putinovej interpretácii o ruskom úspechu.

JEKATERINBURG. Je to strhujúca výstava ruského boja za práva a slobody, z ktorých časť si dnes už táto krajina neužíva. Je to vyblýskaná spomienka na bývalého prezidenta, ktorý chýba len málokomu a na éru, na ktorú by mnohí najradšej zabudli. A aj keď je pod dohľadom Kremľu, je to aj tichý symbol vzdoru proti autoritárskemu režimu Vladimira Putina. Nie je preto prekvapujúce, že mnohí vplyvní ľudia chcú zatvoriť alebo aspoň umlčať Prezidentské centrum Borisa Jeľcina, štátny archív a múzeum venované prvému zvolenému prezidentovi, ktoré Rusko deväťdesiatych rokov nelichotivo zobrazuje. Nesúhlas bolo počuť najmä v súvislosti s 25. výročím rozpadu Sovietskeho zväzu. Udalosť, v ktorej hral Jeľcin kľúčovú úlohu a ktorú by najradšej väčšina Rusov nikdy nezažila. V posledných týždňoch prácu centra osočoval jeden z najznámejších ruských filmových režisérov. Líder komunistickej strany zase povedal parlamentu, aby centrum zatvorili. A prominentný moslimský duchovný navrhol, že lepšie bude centrum vyhodiť do vzduchu. Posledný návrh pochádza z úst Ismaila Berdijeva, moslimského lídra známeho pre jeho tvrdé postoje a člena Putinovej rady na dohľad nad náboženskými skupinami. Berdijev povedal v rozhovore, že ak bolo založené s cieľom ničenia štátu, tak by „toto centrum malo byť zničené.“ Veľa hnevu si vyžiadala najmä prvá výstava v múzeu, ktoré sa nachádza v lesklej budove vzdialenej 1500 kilometrov od Moskvy v Jekaterinburgu, hlavnom meste Jeľcinovho domovského regiónu, kde sa v sedemdesiatych rokoch začala jeho kariéra lídra sovietskej strany. Návštevníci tu môžu zhliadnuť animovaný film, ktorý zobrazuje ruskú históriu ako tisícročie trvajúce brutálne a krvavé úsilie despotov, monarchov a komunistov zničiť pravidlo „vláda ľudu a pre ľudí“. Film končí až príchodom Jeľcina, ktorého nástup moci pred a po rozpade Sovietskeho zväzu v decembri 1991 je oslavovaný ako začiatok novej éry slobody a demokracie. Toto vnímanie histórie naráža na Putinovu snahu vytvoriť ruskú národnú identitu, ktorá ignoruje drsné časy v dlhej a ťažkej histórii krajiny. Putina si Jeľcin v roku 1999 vybral za svojho nástupcu so slovami „postaraj sa o Rusko“. Putin však dekádou vládnutia svojho predchodcu pohŕda ako dobou úpadku a neefektívneho vodcovstva, ktorá nahrávala do stratégie Západu udržať Rusko slabé. Aby túto zdanlivú hrozbu Putin zahnal, mnohé z politických slobôd presadených Jeľcinom jednoducho v mene konsolidácie spoločnosti obmedzil. Keď v novembri 2015 Putin toto múzeum otváral, nazval ho „úprimným príbehom toho, čo sa dialo v ťažkých časoch“. Keď sa ho na to pýtali na výročnej tlačovej konferencii, Putin povedal, že to, ako sa zaobchádza s históriou vyvoláva otázky a „možno bude potrebné prezentovať niektoré veci trochu presnejšie“. Rusko vždy zažívalo boj medzi Západom a tradicionalistami, no debata by sa podľa neho nemala „vymknúť kontrole“. Táto reakcia prišla po tom, čo jeden z kremeľských maskotov, režisér a herec Nikita Michalkov centrum kritizoval. „Každý deň toto centrum ničí ľuďom ich identitu,“ povedal Michalkov počas prejavu pred ruskými poslancami. Jeľcinova vdova Naďa kritiku označila za „lži a urážky“ a uviedla, že Michalkov, ktorý Jeľcina v kampani v roku 1996 podporoval, v múzeu nikdy nebol (Michalkov odvtedy múzeum navštívil a povedal, že ho nenávidí ešte viac, odkedy ho videl). Skritizovala aj vodcu komunistov Gennadija Zjuganova a jeho výzvy na zatvorenie múzea. Sedemdesiat rokov komunistickej vlády bolo podľa nej zodpovedných za socioekonomický chaos, ktorý v roku 1991 nastal. Výstava, ktorá je rozdelená na sedem kritických dní počas tejto dekády, tieto časy ani ich aktérov neoslavuje. Krajina na pokraji totálneho chaosu a hladu, šokové terapie ktoré viedli k zatvoreniu priemyselných gigantov, kde pracovali milióny ľudí, prázdne výklady obchodov, znižovanie výplat, vojenské ťaženie v Čečensku aj spochybňovanie slobodných volieb v roku 1996 – toto všetko v múzeu dopĺňajú pútavé zvukové a obrazové artefakty. „Nie je to len múzeum o prvom prezidentovi, je to naozaj múzeum o tomto období, o našej krajine a histórii,“ hovorí riaditeľka múzea Dina Sorokina. „Nechceme sa nutne vyhýbať ostrým hranám,“ dodáva. Múzeum to naozaj nerobí. Aj keď väčšina kritiky sa zvalila práve na animovaný film z úvodu, najsilnejší moment prichádza na záver. Na pozadí ruskej trikolóry čítajú ruské celebrity, športovci aj politici práva vyplývajúce z ruskej ústavy z roku 1993, vrátane práva na slobodu tlače, slobodu zhromažďovania, práva na súkromie, ktoré Putin metodicky porušuje. Napriek tomu, že múzeum spochybňuje samotného Putina, od štátnej tlačovej agentúry získalo oslavné recenzie. Od jeho otvorenia navštívilo múzeum asi 250-tisíc návštevníkov, a to aj napriek tomu, že Jeľcinova popularita od jeho smrti v roku 2007 upadá. Podľa minuloročného prieskumu agentúry Levada vníma prvého prezidenta pozitívne len 14 percent Rusov. Štatistiky ukazujú, že väčšinu Rusov mrzí pád Sovietskeho zväzu a myslia si, že Jeľcinove roky priniesli viac škody ako úžitku. Tieto názory sú pritom prítomné aj v samotnom Jekaterinburgu, ktoré bolo počas sovietskej éry uzavretým mestom a ktoré z pádu zväzu veľa vyťažilo. „Sloboda s Jeľcinom začala odtiaľto. Toto mesto bolo sivé a uzatvorené. Keď sa otvorilo, všetko sa zmenilo,“ hovorí jeho 54-ročný starosta Jevgenij Roizman. Roizman si spomína aj na stotisícové zhromaždenia v roku 1991, keď Jeľcin nahradil komunistov v Moskve. Tento dátum zvykol byť jedným z kľúčových v novodobej ruskej histórii. Dnes je však Jeľcinovo múzeum jedno z mála miest, ktoré ho pripomínajú. „Starý systém bol skorumpovaný,“ hovorí Roizman. „Keď komunisti hovoria, aký bol dobrý, poviem im: nehovorte mi rozprávky, tiež som ho zažil.“ Odporcovia múzea však tvrdia, že výstava zakrýva pravdu. Kým Jeľcina prezentuje ako výnimočného lídra, ktorý úrad dobrovoľne opustil, takmer ignoruje rozdeľovanie ruského bohatstva vplyvnými oligarchami v časoch, keď národ najviac trpel (možno aj preto, že niektoré ich mená sú na stenách múzea medzi sponzormi). Za zatvorenie múzea však lobuje aj petícia tých, pre ktorých je Jeľcinova éra bolestivou spomienkou. „Moja rodina tiež trpela po páde Sovietskeho zväzu a prežili sme,“ píše jedna zo signatárok petície Marina Vasilijeva. Múzeum a vzdávanie holdu Jeľcinovi je podľa nej „pľuvancom do tváre bežných ľudí“. Šéfka múzea to chápe. Jej rodičia boli úspešní vedci a ich relatívne pohodlný život v sovietskom Rusku tiež pádom zväzu utrpel. Nemohli si dovoliť kúpiť chleba ani mlieko. „Boli to ťažké časy,“ hovorí Sorokina. No stálo to za to, tvrdí, „kvôli možnostiam, ktoré sme získali a slobody, za ktoré bojujeme.“ Aj keď priamej kritike Putinovej vlády sa vyhýba, od svojho poslania ustúpiť nechce. „Stále sme pod paľbou kritiky, pod drobnohľadom,“ hovorí. „No ak sme kritizovaní, tak na tom, čo robíme, musí byť niečo správne.“ Tento text ste mohli čítať vďaka tomu, že platíte za obsah. Vážime si to.


Svitko: Nik zo súperov si nehovorí – pozor, ide Svitko

Slovenský jazdec nechcel robiť na Rely Dakar niekomu tímovú dvojku, aj preto pokračuje naďalej ako jazdec Slovnaft Teamu.

Môže druhý muž z tohtoročného Dakaru povedať, že má lepšie zázemie a podmienky pred nadchádzajúcim ročníkom? „Výrazná zmena nenastala. Niečo sa však zlepšilo. Napríklad by sme mali mať lepšiu spoluprácu s výrobcom motocyklov KTM. Vďaka tomu budem mať počas rely k dispozícii náhradné dielce a technickú podporu. Ale nepovedal by som, že sa moje podmienky zmenili zásadne.“ Po skončení Dakaru ste mali ponuky od továrenských tímov. Nezvažovali ste, že by ste niektorú prijali? „Mal som ponuky z niektorých menších tímov. Tie neboli pre mňa také zaujímavé. Ale napríklad vlani som mal ponuky z Hondy. Vtedy som odmietol a je jasné, že každý rok mi nebudú dávať novú. Napokon sme rokovali s KTM a dohodli sme sa na istej spolupráci, s čím som spokojný. Nikomu totiž nemusím robiť v tíme podporu a môžem jazdiť sám za seba. V KTM to totiž funguje tak, že počas pretekov sa určí poradie a jazdci musia potom rešpektovať pokyny vedenia. Teda je jasne určený jazdec, ktorému treba pomáhať. Takto musel Francúz Meo podporovať Tobyho Prica. Ja som nechcel nikomu robiť dvojku. Preto nie vždy je výhodné jazdiť v továrenskom tíme. Áno podmienky sú tam špičkové, ale jazdec musí byť pripravený, že bude musieť odložiť vlastné ambície. Aj preto pokračujem v tom istom tíme.“ Tento rok ste v lete štartovali na viacerých rely súťažiach. Ste spokojný s výsledkami? „Jedny preteky v Grécku som vyhral, v Maroku som tesne skončil druhý a dvojo pretekov som nedokončil. Som rád, že som tam mohol štartovať. Nabral som viac skúseností s navigáciou v teréne a mal som možnosť byť viac na motorke v podobných podmienkach, aké vládnu na Dakare. Mohlo by mi to pomôcť. Uvidíme, či to prinesie ovocie.“ Vnímajú vás súperi po úspechu na Dakare inak? „Nič sa nezmenilo. Za to, že som bol druhý, nikto zo mňa nepadá na zadok. V rely to nefunguje tak, že keď ide pri mne niekto, vraví si: ,Bacha, Svitko ide.‘ Myslím si, že ma súperi berú normálne. Možno už vedia, že viem jazdiť vpredu, ale to ešte nič neznamená. Na Dakare platí, že z pätnástky najlepších môže vyhrať ktokoľvek.“ Už viete na akej motorke pôjdete najbližší ročník? „Bude to nový model KTM 450, no ešte stále ju nemám. Minulý týždeň nám ju poslali, no doteraz neprišla. Mala tu byť už minulý piatok, lenže u nás bol sviatok, následne aj v Rakúsku. Teraz mi nik nevie povedať, kde sa nachádza.“ Budete mať príležitosť si ju vôbec otestovať? „Práve najbližší víkend by sme mali ísť na Záhorie. Máme vybavené trénovanie v piesku. Tak dúfam, že motorka príde a budem mať na to aspoň nejaký čas. Do nakladania motoriek vo francúzskom prístave na prevoz do Južnej Ameriky ostávajú ešte asi dva týždne.“ Čo viete o trase najbližšieho Dakaru? „Každý ročník je iný, trasu sa snažia obmieňať. Teraz by sme mali viac času stráviť v Bolívii a v hlavnom meste La Paz bude aj voľný deň. Pritom leží vo vysokej nadmorskej výške, vyše 3500 metrov nad morom, a to bude platiť aj o etapách. Preto to bude náročnejšie na kondíciu.“ Ako vyzerá vaša kondičná príprava? „Chodím na skialp, na bežky, plávam, behám, bicyklujem, chodím aj do posilňovne. Práve od pondelka idem na týždeň do Tatier na sústredenie. V minulosti som žiadne problémy s kondíciou nemal, a tak sa snažím prípravu opakovať.“ Aké sú vaše silné stránky? V čom si najviac veríte? „Darí sa mi, keď sú veľmi ťažké etapy, najmä pieskové, v ktorých treba mať motorku čo najviac pod kontrolou. Čím je etapa ťažšia, tým lepšie pre mňa.“ Tešíte sa na svoj štart v Južnej Amerike, alebo cítite aj stres a nervozitu? „Najväčší stres som cítil tento rok v posledných štyroch-piatich etapách pred koncom, keď som bol na priebežnom druhom mieste a vedel som, že mám na dosah životný úspech. Myslím, že teraz to bude ľahšie, môžem viac riskovať. Aj by som sa o to chcel pokúsiť. Uvidíme, čo z toho bude. Určite budem nervózny, ale nebude to také silné ako v tomto roku.“ Narodil sa 26. júna 1982 v Žaškove. Je trojnásobným majstrom sveta v enduro. Prvýkrát štartoval na Rely Dakar v roku 2010. V kategórii motocyklov obsadil celkovo 13. miesto. Dovedna štartoval na siedmich ročníkoch Dakaru. Päťkrát sa mu podarilo rely dokončiť. V tomto roku obsadil celkovo druhú priečku a jednu z etáp vyhral. Absolvovali ste už sedem ročníkov Dakaru a stále zlepšujete svoje umiestnenie v celkovom hodnotení. Je reálne, aby ste v januári zabojovali aj o víťazstvo? „Veľmi rád by som to dokázal, ale či sa mi to podarí, netuším. Z prvej pätnástky môžete vyhrať hocikto. Len jeden jazdec je o triedu lepší od ostatných – Austrálčan Toby Price. Budem rád, ak sa mi podarí prísť v zdraví do cieľa do piateho miesta, pretože konkurencia je každý rok širšia. Samozrejme, túžim po víťazstve, ale to je vo hviezdach.“ Je ešte niečo v zabezpečení, čo by vám mohlo pomôcť? „Asi najväčší rozdiel, ktorý pociťujem, je, že špičkoví jazdci teraz trénujú v Maroku a v Španielsku. A ja čo? Netrénujem na motorke. Naháňam sa doma, vybavujem. Snažím sa pomedzi to aj dvakrát denne cvičiť. Mám ľudí, ktorí mi pomáhajú, no aj tak mám dosť práce.“ Tento text ste mohli čítať vďaka tomu, že platíte za obsah. Vážime si to.


V NHL možno upravia pravidlá, šesť návrhov čaká na schválenie

Zmeny sa týkajú videa, striedania aj vhadzovania.

BRATISLAVA. Zámorská hokejová NHL by sa čoskoro mohla dočkať viacerých zmien v pravidlách. Súťažná komisia profiligy totiž na svojom zasadnutí v kanadskom Toronte schválila návrh šiestich základných úprav, ktoré však potrebujú súhlasné stanovisko od Výkonnej rady hráčskej asociácie NHLPA a Rady guvernérov klubov NHL. Prvou plánovanou zmenou je rozšírená možnosť posudzovania jednotlivých situácií pri videu, detaily však nie sú známe. Nemala by však chýbať šance pre rozhodcov preskúmať svoje vlastné verdikty. Druhou úpravou je povinnosť hráčov mať na hlave prilbu, v opačnom prípade musí hokejista opustiť hraciu plochu. Ďalšou zmenou by mohol byť zákaz striedať pre brániaci sa tím, ktorého brankár preruší hru po strele spoza červenej čiary. V takom prípade by malo útočiace mužstvo možnosť vybrať si miesto pre vhadzovanie v útočnom pásme - v pravom alebo ľavom kruhu. Viacero úprav je plánovaných aj v súvislosti so striedaniami a vhadzovaniami. Pri zakázanom uvoľnení súpera či na začiatku presilovky by si útočiaci tím mohol vybrať kruh, v ktorom sa bude vhadzovať puk. Striedať by tiež nemohlo mužstvo, ktoré spôsobí prerušenie hry posunutím bránky. Ďalšou navrhovanou zmenou je vhadzovanie v útočnom pásme napriek tomu, že hráč tímu v ofenzíve sa postará o prerušenie hry vyhodením puku mimo hraciu plochu. Posledná navrhovaná úprava by sa netýkala priamo zápasov, ale postavenia tímov v tabuľke pri rovnosti bodov. Spomenuté možné úpravy schválila desaťčlenná Súťažná komisia NHL. Polovicu skupiny tvorili hráči (Ron Hainsey, Connor Hellebuyck, Connor McDavid, John Tavares a James van Riemsdyk), druhú polovicu manažéri či vlastníci klubov (Craig Leipold, David Poile, Ken Holland, Doug Wilson a Steve Yzerman). Informácie priniesol oficiálny web NHL.


Pápež vyzval na intenzívnejší boj proti otepľovaniu

Klimatické zmeny sú podľa pápeža výzvou epochálnych rozmerov.

VATIKÁN. Pápež František v piatok opätovne vyzval svetové vlády a predstaviteľov biznisu, aby zintenzívnili boj proti globálnemu otepľovaniu. Ako vyhlásil na konferencii o klimatických zmenách, ktorá sa koná vo Vatikáne, "existuje reálna hrozba, že budúcim generáciám zanecháme len štrk, púšť a odpadky". Klimatické zmeny sú podľa pápeža výzvou "epochálnych rozmerov". František nedávno pozval do Vatikánu aj predstaviteľov ropných firiem a na konferencii, ktorá prebiehala za zatvorenými dverami, ich vyzval, aby sa aj oni podieľali na hľadaní alternatív k fosílnym palivám.Na budúci rok pápež zvolal do Vatikánu trojtýždňovú biskupskú synodu, ktorej témou bude úsilie cirkvi zamedziť ďalšiemu nekontrolovateľnému odlesňovaniu Amazonského pralesa.


Merkelová odmietla návrhy sociálnych demokratov i vlastnej strany

Kancelárka zavrhla myšlienku znovuzavedenia povinnej vojenskej služby.

BERLÍN. Nemecká kancelárka Angela Merkelová sa v tradičnom letnom rozhovore pre verejnoprávnu televíziu ARD vyjadrila k otázkam migrácie, návrhu na znovuzavedenie povinnej vojenskej služby, ale aj k výške dôchodkov či klimatickým zmenám. Agentúra AP uviedla, že Merkelová sa v rozhovore jasne vyslovila proti stanoveniu nových, ambicióznejších cieľov EÚ na zníženie emisií do roku 2030. Vysvetlila, že európsky kontinent by sa mal sústrediť na plnenie cieľov, ktoré už boli stanovené. EÚ sa prednedávnom zaviazala, že do roku 2030 chce znížiť emisie skleníkových plynov vo všetkých sektoroch o minimálne 40 percent v porovnaní s úrovňami z roku 1990. Merkelová vo svojom vyjadrení pre ARD reagovala na minulotýždňový výrok komisára EÚ pre oblasť klímy a energetiky Miguela Ariasa Caňeteho, ktorý v rozhovore pre agentúru DPA uviedol, že má v pláne navrhnúť zvýšenie už stanovenej hranice zo 40 na 45 percent. V rozhovore pre ARD nemecká kancelárka uviedla, že týmito novými návrhmi nie je nijako nadšená, pretože mnohé členské štáty dnes neplnia to, k čomu sa zaviazali. "Myslím, že by sme mali plniť ciele, ktoré sme si stanovili. Nemyslím, že sústavné vytyčovanie nových cieľov má zmysel". Merkelová sa v rozhovore pre ARD postavila aj proti návrhu sociálnych demokratov (SPD), aby odmietnutí žiadatelia o azyl, ktorí majú prácu a sú integrovaní do nemeckej spoločnosti, mohli v Nemecku zostať vďaka úprave prisťahovaleckého zákona. SPD navrhuje, aby niektorí takíto utečenci mohli v krajine zostať na základe prisťahovaleckého zákona. Táto tzv. zmena dráhy by sa týkala tých osôb, ktoré nemajú nárok na azyl, ale majú pracovné miesto a dobre sa začlenili do nemeckej spoločnosti. Tieto plány SPD podporujú cirkvi i zamestnávatelia. Podľa mnohých z nich je nezmysel vyháňať cudzincov, ktorí v Nemecku pracujú, zatiaľ čo niektorí migranti v krajine zostať smú, aj keď o prácu a integráciu nemajú veľkú záujem. Merkelová však návrhy SPD odmietla. Uviedla, že by vyslali signál, že ľudia do Nemecka môžu prichádzať, pričom sa už nebude rozlišovať, či sú utečenci, alebo si len hľadajú prácu. Podobne odmietavé stanovisko zaujal v nedeľu aj šéf koaličnej Kresťanskosociálnej únie (CSU) Horst Seehofer, ktorý súčasne vyjadril nádej v skoré uzavretie dohody o vracaní migrantov s Talianskom. Na jej základe by potom Nemecko zo svojich hraníc vracalo utečencov, ktorí už požiadali o azyl v Taliansku. Zároveň by sa však Nemecko zaviazalo, že rovnaký počet utečencov následne prijme z lodí s migrantmi, ktoré sa doplavia k talianskym brehom. V rozhovore pre ARD Merkelová odmietla i myšlienku znovuzavedenia povinnej vojenskej služby v Nemecku, s ktorou prišla časť členov jej Kresťanskodemokratickej únie (CDU). Kritici z radov CDU i bavorskej sesterskej CSU však tento návrh odmietli, pričom poukázali na náklady, ktoré by si vyžiadalo opätovné zavedenie niektorých foriem brannej povinnosti. Tieto prostriedky by potom chýbali v rozpočte na modernizáciu bundeswehru, upozornili kritici. Agentúra AP pripomenula, že proti obnoveniu vojenskej služby v Nemecku je aj ministerka obrany Ursula von der Leyen (CDU).


Útočník, ktorý dobodal ľudí v Paríži, bol z juhoruského Čečenska

Útok v Paríži

Vyšetrovanie terorizmu

Juhoruský Čečen

PARÍŽ. Francúzske ministerstvo vnútra v nedeľu potvrdilo, že muž, ktorý v sobotu večer v centre Paríža zabil nožom jedného človeka a ďalších štyroch zranil, sa narodil v juhoruskom Čečensku. Hovorca rezortu vnútra Frédéric de Lanouvelle pre agentúru AP uviedol, že muž, ktorého po útoku zlikvidovala polícia, sa narodil v Čečensku v roku 1997 a v minulosti nebol zadržaný ani súdený. Svoje obete nepoznal. Podľa AP nie je zatiaľ známe, či mal útočník niečo spoločné s radikalizmom. Polícia uviedla, že muž v čase útoku nemal pri sebe osobné doklady, identifikovala ho na základe testov DNA. Jeho rodičov podrobili v nedeľu vypočúvaniu. AP s odvolaním sa na nemenovaného predstaviteľa francúzskej justície predtým informovala, že útočil muž s francúzskym občianstvom, ktorý sa narodil v Čečensku v roku 1997. Nemenovaný predstaviteľa francúzskej justície pre agentúru AP tiež uviedol, že muža mala polícia v databáze súvisiacej s radikalizmom. Tento zdroj uviedol, že hoci úrady nemajú o útočníkovi žiadne záznamy týkajúce sa zatknutia či súdenia, figuroval v celoštátnej databáze tisícov ľudí podozrivých z väzieb na radikálov. Obeťou útočníka je 29-ročný muž. Štyria zranení - dve ženy a dvaja muži - sú mimo ohrozenia života. K útoku došlo v sobotu večer okolo 21.00 h v druhom parížskom obvode neďaleko Parížskej opery, v rušnej štvrti kaviarní, reštaurácií a divadiel. Páchateľa zastrelili policajti, ktorí sa ho podľa svedkov po príchode na miesto útoku najskôr pokúšali zastaviť elektrošokom, keď sa aj na nich vyrútil s nožom. Úrady vyšetrujú útok ako teroristický čin, oznámil parížsky prokurátor Francois Molins s tým, že muž ozbrojený nožom kričal "Alláhu akbar", čo v arabčine znamená "Boh je najväčší".


Svet si pripomína hrôzy holokaustu v období, keď pribúdajú prejavy nenávisti

V Európe pribúdajú náznaky, že sú na vzostupe krajne pravicové skupiny.

VARŠAVA. Ľudia v pokročilom veku, ktorí prežili holokaust, sa v sobotu v Medzinárodný deň pamiatky obetí holokaustu zišli pri bývalom koncentračnom tábore Auschwitz v Poľsku. Politickí lídri v tento deň zdôraznili, že nacistické vyvražďovanie musí slúžiť svetu ako varovanie. Práve 27. januára pred 73 rokmi sovietska armáda oslobodila uvedený tábor smrti v okupovanom Poľsku, napísala agentúra AP. V poľskom hlavnom meste Varšava si americký minister zahraničných vecí Rex Tillerson uctil obete na smútočnom obrade pri pamätníku Židom, ktorí zahynuli v povstaní vo varšavskom gete z roku 1943 proti nemeckým fašistickým silám. Tillerson kráčal za dvoma poľskými dôstojníkmi v uniformách a upravil veniec pri monumente, mohutnej stavbe v lokalite, kde sa počas druhej svetovej vojny nachádzalo varšavské židovské geto. Najvyšší predstaviteľ varšavskej židovskej obce prečítal modlitbu a Tillerson predniesol niekoľko slov o tom, aké dôležité je nezabúdať na hrôzy spáchané počas holokaustu. "Táto príležitosť nám pripomína, že nikdy, nikdy nesmieme byť ľahostajní voči zlu," povedal Tillerson, ktorého citovala tlačová agentúra AP. "Aliancia západných štátov, ktorá vzišla z druhej svetovej vojny, sa zaviazala, že sa postará o bezpečnosť všetkých, že sa toto už nikdy nezopakuje," uviedol americký minister a dodal: "Keď si teraz pripomíname tento deň, zopakujme si slová nášho vlastného záväzku: Nikdy viac. Nikdy viac." Jeho slová zazneli práve v období, keď v Európe aj inde vo svete pribúdajú náznaky, že sú na vzostupe krajne nacionalistické a krajne pravicové skupiny. V Nemecku a Rakúsku, ktorých národy počas druhej svetovej vojny zavraždili šesť miliónov Židov a milióny ďalších ľudí, naberajú na sile ultrapravicové strany s koreňmi v nacistickej ére. Proti migrantom a moslimom zameraná strana AfD vlani prvýkrát získala kreslá v nemeckom parlamente a v Rakúsku sa dostala do vlády nacionalistická Strana slobody, takisto orientovaná proti migrantom. Obe strany majú členov, ktorí vyslovili antisemitské výroky. Dokonca aj v samotnom Poľsku, ktoré Hitler obsadil a terorizoval, sa tento týždeň objavili šokujúce správy o okrajovej neonacistickej skupine, ktorá oslavuje Hitlera. Posilňujú sa však aj ďalšie ultranacionalistické strany, ktoré zastávajú protižidovské a protimoslimské názory. V Európe zapríčinila podporu takýchto postojov sčasti aj obrovská vlna prevažne moslimských migrantov, ktorá vrcholila v roku 2015 a stále má dozvuky. V sobotu po zotmení, po skončení židovského sviatku šabat, sa mali konať ďalšie spomienkové obrady pri príležitosti 73. výročia oslobodenia tábora smrti Auschwitz, ktorý sa nachádzal v južnom Poľsku. Organizácia Spojených národov v roku 2005 vyhlásila 27. január za Medzinárodný deň pamiatky obetí holokaustu.


Únia a Rada Európy kritizujú Maďarsko kvôli zákonu o zadržiavaní žiadateľov o azyl

Exekutíva EÚ zvažuje dôkladne posúdiť sporný zákon.

BRUSEL, ŠTRASBURG. Komisár EÚ pre migráciu Dimitris Avramopulos navštívi v najbližších dvoch týždňoch Maďarsko, kde chce viesť s vládnymi predstaviteľmi "vážnu diskusiu" o zmene zákona o utečeneckom štatúte, ktorý znamená systematické umiestňovanie všetkých žiadateľov o azyl v "zadržiavacích táboroch". O návšteve Avramopulosa v maďarskej metropole rozhodlo v utorok kolégium komisárov. Exekutíva EÚ zvažuje "dôkladné právne posúdenie" zákona, ktorý v utorok prijal maďarský parlament. Eurokomisár pripomenul, že podľa tohto zákona budú všetci žiadatelia o azyl zadržiavaní v tzv. tranzitných zónach na hranici so Srbskom a Chorvátskom počas celého obdobia posudzovania ich žiadostí. V tejto zóne pobudnú cudzinci až do právoplatného rozhodnutia Úradu pre prisťahovalectvo a občianstvo bez toho, aby sa dostali ďalej na územie Maďarska. Rovnaké opatrenia uplatňovala maďarská vláda až do roku 2013, keď musela ustúpiť tlaku zo strany Európskej únie, Úradu vysokého komisára OSN pre ľudské práva (UNHCR) a Európskeho súdu pre ľudské práva (ESĽS). Opätovné zavedenie spornej právnej normy si už vyžiadalo nové kritické ohlasy zo strany Rady Európy (RE) a OSN. Tineke Striková, holandská spravodajkyňa Parlamentného zhromaždenia Rady Európy (PZ RE) pre monitorovanie v oblasti ľudských práv utečencov a prisťahovalcov, vyjadrila v stredajšom stanovisku pre médiá hlboké znepokojenie nad týmto zákonom. "Maďarsko bolo v priebehu posledných rokov niekoľkokrát upozornené Európskym súdom pre ľudské práva, že článok 5 Európskeho dohovoru o ľudských právach zaručuje právo na ochranu utečencov a prisťahovalcov proti svojvoľnému zasahovaniu do ich práva na slobodu," upozornila Striková. Spresnila, že uvedený článok 5 obsahuje jasný výpočet prípustných dôvodov, pre ktoré môžu byť jednotlivci zbavení tohto práva zákonnými a primeranými rozhodnutiami pre každý jeden prípad. "Automatické zadržiavanie žiadateľov o azyl je však v jasnom rozpore s Európskym dohovorom o ochrane ľudských práv," upozornila.


Izraelská televízia označila palestínskeho prezidenta za agenta KGB

Palestínski predstavitelia to odmietli a hovoria o ďalšom pokuse o Abbásovu diskreditáciu.

JERUZALEM. Palestínsky prezident Mahmúd Abbás údajne v 80. rokoch pracoval ako agent sovietskej tajnej služby KGB. Pod krycím menom "Krotov" (Krtko) mal Abbás v roku 1983 pôsobiť v sýrskej metropole Damask. Informovala o tom v stredu izraelská televízia Kanál 1 na základe správy, ktorú sa jej podarilo získať. Palestínski predstavitelia správu odmietli a označili ju za ďalší pokus Izraela a iných krajín o Abbásovu diskreditáciu. Člen ústredného výboru Abbásom vedeného hnutia Fatah Muhammad Madání pre denník Haarec uviedol, že ide o jednoznačné úsilie niektorých elementov vrátane Izraela poškodiť Abbásovu povesť. "Je to ďalší pokus o jeho diskreditáciu," dodal Madání. Podľa Madáního sa vzťahy medzi bývalým Sovietskym zväzom a Organizáciou za oslobodenie Palestíny (OOP) začali rozvíjať koncom 60. rokov po návšteve šéfa OOP Jásira Arafata v Moskve. Sovietsky zväz dodával Palestínčanom zbrane a Abbás ako člen výkonného výboru OOP pôsobil ako spojka medzi touto organizáciou a Moskvou. Člen výkonného výboru OOP a blízky spolupracovník palestínskeho prezidenta Ahmad Madždalání pre Haarec povedal, že Abbás nepotreboval na komunikáciu so Sovietmi tajný kanál, pretože stál na čele Organizácie palestínsko-sovietskeho priateľstva, čo znamená, že styky s Moskvou mal priamo v popise práce. Abbás sa k správe o svojom údajnom pôsobení v KGB nevyjadril. Zdroje blízke úradu palestínskeho prezidenta však tvrdia, že arabské štáty a USA sa usilujú vyvinúť na Abbása nátlak, aby obnovil spoluprácu s bývalým funkcionárom Fatahu Muhammadom Dahlánom. Abbás takéto snahy označil za hrubé zasahovanie do vnútorných záležitostí Palestínčanov.


K čistote morí môže prispieť aj Slovensko, tvrdí Sólymos

Významný problém pre morské ekosystémy je predovšetkým plastový odpad.

BRATISLAVA. Riešenie znečistenia morských ekosystémov nie je možné nechať výlučne na prímorské krajiny. Aj Slovensko môže prispieť k zlepšeniu situácie. Vyhlásil to minister životného prostredia László Sólymos počas dvojdňovej neformálnej Rady ministrov životného prostredia v maltskej Vallette. Informoval o tom komunikačný odbor ministerstva životného prostredia. Významný problém pre morské ekosystémy je predovšetkým plastový odpad, ktorý predstavuje jeden z najvážnejších environmentálnych tlakov 21. storočia. Plasty pre svoju odolnosť zotrvávajú v morskom prostredí dlhý čas a vďaka nízkej hmotnosti sa ľahko dostávajú ďaleko od zdroja. Ministerstvo životného prostredia informuje, že jedným z príkladov ochrany ekosystémov pred plastmi na národnej úrovni môže byť povinné spoplatnenie plastových tašiek, ktoré minulý mesiac schválil slovenský parlament. Prínos podľa envirorezortu môže predstavovať aj nová odpadová legislatíva, ktorá vďaka princípu „znečisťovateľ platí,“ predstavuje impulz na podporu recyklácie odpadu. „Znečistené životné prostredie je problém, ktorý neuznáva hranice. A preto aj riešenie musí byť v spolupráci krajín, Slovensko nevynímajúc. Nič toto pravidlo nepodčiarkuje viac ako odpad, ktorý končí v morských ekosystémoch," dodal Sólymos. Ministerstvo zdôrazňuje, že hoci plastový priemysel hrá v ekonomike Únie dôležitú úlohu, je nutné pokračovať v identifikácii zdrojov, kvantity a dopadov znečistenia morí a vo vyhľadávaní spôsobov ich eliminácie. Bokom nemôže zostať redukcia využívania plastov, vrátane podpory nových technológií a separácie, pričom treba apelovať na zmeny návykov konzumentov.


Stovky hasičov bojujú s požiarom v ruskom Udmurtsku

Požiar sa z porastov rozšíril aj do priestoru bývalého armádneho cvičiska a strelnice, čo malo za následok sériu explózií.

MOSKVA. Mimoriadny stav vyhlásili v stredu v okolí Pugačeva v ruskom Udmurtsku na východe európskej časti krajiny po tom, čo sa tam požiar z porastov rozšíril aj do priestoru bývalého armádneho cvičiska a strelnice, čo malo za následok sériu explózií. Z oblasti preventívne evakuovali tisícky ľudí vrátane personálu a pacientov detského sanatória. Nikto z nich však podľa ubezpečenia miestnych úradov nebol v priamom ohrození. Na likvidácii požiaru, ktorý sa medzičasom rozšíril na územie s rozlohou 300 hektárov, sa podieľa viac ako 400 hasičov, ktorí majú k dispozícii vyše sto kusov špecializovanej techniky, ale aj posádky hasiaceho lietadla i viacerých helikoptér. Do oblasti dorazila aj hasičská vlaková súprava, informovalo ruské ministerstvo pre mimoriadne situácie. Cesty vedúce do požiarom zasiahnutej oblasti uzavreli. Evakuovaných dočasne umiestnili v neďalekej obci Malaja Purga, deti zo sanatória previezli do Iževska. Podľa dostupných informácií ruských médií k ujmám na zdraví v oblasti tentoraz nedošlo. Pred siedmimi rokmi mal požiar v muničnom depe v rovnakej oblasti dramatickejšie a tragickejšie dôsledky. Explózie poškodili vtedy v okolí asi 4000 budov. Pri likvidácii požiaru, ktorý si vynútil evakuáciu 28-tisíc ľudí, zahynul jeden príslušník ruských ozbrojených síl. Pred troma rokmi vypukli v tejto lokalite lesné požiare, ktoré viedli takisto k výbuchom.


Sýrskymi mestami Damask a Homs otriasli výbuchy

BEJRÚT. Sýrska štátna televízia oznámila, že utorňajší výbuch v stredosýrskej provincii Homs zabil niekoľko ľudí a že vládne sily "zničili" neďaleko letiska v metropole Damask bombu umiestnenú v dodávke. Podľa televízie k explózii v meste Homs došlo neďaleko elektrárne, žiadne podrobnosti však neuviedla. Sýrske pozorovateľské centrum pre ľudské práva (SOHR) oznámilo, že pri výbuchu zahynuli najmenej štyria ľudia. Tento týždeň už opoziční bojovníci opustili poslednú štvrť v Homse, ktorú mali pod kontrolou, a prvýkrát po vyše piatich rokoch nechali celé mesto v rukách vlády, približujú svetové agentúry. Sýrska televízia súčasne uviedla, že sýrske sily zasiahli v Damasku na ceste vedúcej na medzinárodné letisko dodávku s výbušninami. Pri výbuchu zahynuli dvaja "teroristi" a najmenej 15 ľudí bolo zranených.


Na Slovensku potvrdili africký mor ošípaných

BRATISLAVA. Ošípaná stratila záujem o krmivo a bola malátna. Chovateľ z malej obce Strážne v okrese Trebišov preto zavolal veterinára, ktorý mal obavy, že by mohlo ísť o mor. Vzorku krvi podľa šéfa regionálnej veterinárnej správy Stanislava Kovalíka doniesli do laboratória vo Zvolene, kde sa už o pár hodín ukázalo, že ide africký mor ošípaných. Na území Slovenska sa tak stalo po prvýkrát. Obec je blízko hraníc s Maďarskom, v ktorom sa už vírus v posledných dvoch rokoch objavil u diviakov. Na ľudí sa choroba neprenáša, postihuje domáce ošípané a diviaky. "Výskyt ochorenia potvrdilo laboratórne vyšetrenie biologického materiálu v národnom referenčnom laboratóriu," povedal Daniel Hrežík z ministerstva pôdohospodárstva. Slovensko už o prepuknutí moru informovalo orgány Európskej únie. Zatiaľ nie je jasné, ako sa ošípaná nakazila. Africký mor ošípaných je vírusová, vysoko nákazlivá infekcia domácich ošípaných a diviakov. Na ľudí sa neprenáša. Má rýchly priebeh, prejavuje sa vysokými horúčkami, apatiou, slabosťou, hnačkami, pneumóniou, krvácaním. Úmrtnosť zvierat sa pohybuje od 85 do 100 percent. Liek na africký mor ošípaných neexistuje. Zdroj: svps.sk "Skúmame to, veterinárni lekári robia analýzu o možnom prenose," hovorí Jozef Bíreš, riaditeľ Štátnej veterinárnej a potravinovej správy. Obec je len 470 metrov od maďarských hraníc, choroba sa mohla podľa neho preniesť rôznymi cestami. "Chceme to určite prešetriť, aby sme vedeli ostatných chovateľov upozorniť, že aj takáto cesta prenosu je možná." Veterinári z Trebišova nariadili usmrtiť všetky zvieratá z chovu. "Majiteľ mal štyri ošípané, všetky boli vo štvrtok predpoludním usmrtené, odobrali sa vzorky," vysvetlil Bíreš. Miesto vydezinfikovali. Telá odviezli do kafilérie, aby nešírili infekciu. Veterinári vytýčili ochranné pásmo tri kilometre a pásmo dohľadu desať kilometrov od ohniska nákazy. Hrežík informoval, že chovateľom v týchto pásmach nariadia ďalšie opatrenia. Zatiaľ nie je jasné, koľko ďalších prasiat prikážu veterinári usmrtiť. "Aby sme posúdili riziko, odoberie sa krv od ošípaných u okolitých chovateľov. Posúdime, či sú nakazené aj ďalšie zvieratá a od toho sa to bude odvíjať," hovorí Bíreš. Detaily ďalšieho postupu oznámia ministerstvo a veterinárna správa v piatok. Africký mor je hrozbou pre farmárov, ktorí ošípané chovajú. Úmrtnosť nakazených prasiat je vysoká - od 85 do 100 percent. Vírusová infekcia sa u zvierat prejavuje vysokými horúčkami, slabosťou a krvácaním v podkoží aj na slizniciach. "Nie je na ňu liečba, domáce prasatá sa preto utrácajú,“ vysvetľoval v máji Bíreš. Človek sa africkým morom ošípaných nemôže nakaziť, môže však chorobu mechanicky preniesť z jednej oblasti do druhej, napríklad na oblečení alebo v produkty vyrobené z mäsa nakazeného zvieraťa. "Ak sa nakazené zviera porazí a vyrobí sa z neho napríklad klobása, vírus tam dokáže prežiť takmer rok," hovorí Bíreš. Veterinárov neprekvapilo, že sa na Slovensku africký mor ošípaných objavil. "Nie je otázka, či k nám ochorenie príde, ale kedy," povedal v máji Michal Bodrog z trebišovskej veterinárnej správy. V tomto roku sa už na juhu Slovenska sprísňovali opatrenia pre lov diviakov v okresoch Trebišov a Rimavská Sobota. Maďari predtým našli len niekoľko stoviek metrov od hraníc so Slovenskom uhynutého diviaka, u ktorého sa nákaza potvrdila. Kovalíka prekvapilo, že sa mor v blízkosti maďarskej hranice neobjavil u diviaka, ale u domáceho zvieraťa. "Je to anomália, je to paradox," hovorí. V roku 2017 nahlásili Česi a Poliaci spolu takmer tisícku nakazených diviakov, ukazujú dáta na webovej stránke ŠVPS. Poliaci chorobu hlásili aj u domácich ošípaných. Nákaza sa objavuje aj v ďalších európskych krajinách a v Číne.


Bratislavský kraj poskytne päťtisíc eur novým ordináciám

Polovica pediatrov v kraji je v dôchodkovom veku.

BRATISLAVA. Bratislavský samosprávny kraj (BSK) sa rozhodol poskytovať dotácie vo výške päťtisíc eur pre lekárov na vybavenie ordinácie prípadne na jej rekonštrukciu. Uviedol to v utorok predseda BSK Juraj Droba na tlačovej besede. Ako dôvod uviedol vysoký priemerný vek všeobecných lekárov a pediatrov a ich skorý odchod do dôchodku. Ako uviedla riaditeľka odboru zdravotníctva BSK Jana Ježíková, polovica pediatrov je v dôchodkovom veku. "Keby sa všetci rozhodli, že odídu do dôchodku, tento systém skolabuje," skonštatovala Ježíková. Prihlášky so žiadosťou o dotáciu môžu lekári podávať do 15. novembra. Jednorazový dotačný príspevok je podľa slov Drobu akvizičného charakteru, preto ho poskytnú len novým lekárom. Je to investičný príspevok, preto ním lekári nebudú môcť financovať svoje platy či platy sestričiek, peniaze sú určené na vybavenie. "Najdôležitejšie, čoho sa čerství lekári obávajú, je, že si budú musieť ambulanciu kupovať," uviedla Ježíková s tým, že začínajúci lekári sa boja vybudovať si ambulanciu na "zelenej lúke". "Spôsob, akým zdravotné poisťovne preplácajú zdravotnú starostlivosť je naviazaný na počet pacientov," vysvetlila Ježiková s tým, že zo začiatku má lekár málo pacientov na to, aby uživil seba, sestričku a prevádzku ambulancie."Dostupnosť lekárov je všeobecne známa, nie sme kraj, ktorý je na tom najhoršie," povedal Droba s tým, že za posledné štyri roky ubudlo zo systému BSK 16 pediatrov a 16 ambulancií všeobecných lekárov pre dospelých. "Pri všeobecných lekároch pre deti a dorast evidujeme 43 lekárov, ktorí sú vo veku nad 65 rokov," vysvetlil Droba problém vysokého veku existujúcich lekárov s tým, že je otázka dní, mesiacov či pár rokov, keď spomínaných 43 lekárov odíde do dôchodku. Pri všeobecných lekároch pre dospelých je vo veku nad 65 rokov 67 z nich.


Bašternákov majetok ide do konkurzu, má byt, garáž aj zbrane

BRATISLAVA. Štvorizbový byt, garáže a niekoľko strelných zbraní predstavuje majetok odsúdeného podnikateľa Ladislava Bašternáka, ktorý podlieha konkurzu. Zverejnený bol na internetovej stránke Registra úpadcov, na čo ako prvý upozornil portál Aktuality.sk.  Štvorizbový byt na Radvanskej ulici (komplex Bonaparte) má podľa súpisu hodnotu 1,5 milióna eur. V rovnakom objekte sa nachádzajú aj štyri garáže a tiež skladový priestor. Majetok tiež obsahuje 15 strelných zbraní, napríklad pištoľ Glock 19, revolver NorthAmericanArms alebo brokovú kozlicu Beretta S 687 Silver. Majetok obsahuje aj 100-percentný obchodný podiel v jednej spoločnosti v hodnote 5 000 eur a pohľadávku z účtu v banke v hodnote 12-tisíc eur. Správca konkurznej podstaty môže podľa zákona za účelom predaja majetku v konkurze vyhlásiť verejnú obchodnú súťaž, poveriť predajom majetku dražobníka alebo obchodníka s cennými papiermi. Môže takisto zorganizovať dražbu, ponukové konanie alebo iný súťažný proces smerujúci k predaju majetku alebo predať majetok iným vhodným spôsobom. Ladislavovi Bašternákovi v marci potvrdil Krajský súd v Bratislave päťročný nepodmienečný trest. Zároveň rozhodol aj o prepadnutí jeho majetku. Podnikateľa uznali vinným z trestného činu neodvedenia dane a poistného. Podľa výsledkov policajného vyšetrovania cez firmu BL-202 v roku 2012 kúpil sedem bytov v bratislavskom bytovom komplexe Five Star Residence za 12 miliónov eur. Skutočná suma však bola údajne nižšia. Podľa vyšetrovateľa si podnikateľ ako konateľ spoločnosti BL-202 v apríli 2012 neodôvodnene uplatnil nárok na odpočítanie DPH vo výške takmer dva milióny eur. Bašternák si po vznesení obvinenia uplatnil inštitút takzvanej účinnej ľútosti a daňovému úradu spomenutú čiastku zaplatil, napriek tomu bola na neho podaná obžaloba. Ešte pred rozsudkom previedol podnikateľ väčšinu svojich nehnuteľností na manželku a ďalšie spriaznené osoby.


PÍŠE ADAM VALČEKNesmieme dopustiť, aby sa slušní ľudia skrývali pred gaunermi

Zovrelo mi žalúdok, keď som po čase opäť čítal spoločnú komunikáciu s kolegom Jánom Kuciakom. Hľadal som v nej výpis z cyperského obchodného registra, ktorý mi posielal k jednej z nespočetného množstva ním preverovaných firiem. Akoby to bolo pred pár týždňami, opäť sa mi vybavujú spoločné stretnutia a diskusie o kauzách. Nič z toho sa už nezopakuje, hoci za uplynulý rok bolo zopár káuz, ktoré by som s ním naozaj rád prebral. Odkedy sme sa 26. februára 2018 dozvedeli, že Jána a jeho snúbenicu Martinu chladnokrvne zavraždili, cítim neistotu, čo sa okolo nás deje a čo bude nasledovať. S Jánom sme sa spoznali iba v roku 2016, keď sme začali spolupracovať na analýze dokumentov Panama Papers. Slovenskí novinári ich mohli analyzovať práve vďaka Jánovi – bol totiž jediným, komu dôverovala Pavla Holcová z Českého centra pre investigatívnu žurnalistiku investigace.cz, ktoré malo k dátam uniknutým z panamskej právnickej firmy prístup. Bolo to dobrodružstvo, spomínam na tú spoluprácu rád a často. V pracovni mám zarámovanú titulnú stranu vydania denníka SME z 5. mája 2016, v ktorom sme s kolegami zmapovali, ako mala ísť časť zisku zo zdravotnej poisťovne Dôvera na výstavbu vily na Bahamách v rovnakom čase, keď tam remeselníci stavali vilu pre Juraja Širokého, ktorý svoj vplyv na Dôveru vždy odmietal. „Paráda, len škoda, že sa to nepotvrdilo,“ napísal mi pár dní pred publikovaním Ján. Širokého právnik a niekdajší spolumajiteľ poisťovne Daniel Futej nám totiž práve napísal, že dokumenty z Panama Papers o ním zamýšľanej výstavbe vily sú síce pravdivé, ale nakoniec peniaze na Bahamách neinvestoval. Ján bol pracant a veľký detailista, vždy sa snažil spoznať a čitateľom vyrozprávať celý príbeh, neuspokojil sa iba s jeho časťou, a keď sa ďalej nedostal, bol takto sklamaný. Sériu o ziskoch z poisťovne Dôvera sme však nakoniec zverejnili a napriek stanovisku Futeja ju považujem za najvýznamnejšie zistenia z Panama Papers o Slovensku; Futej a Široký totiž dodnes hodnoverne nevysvetlili svoj vzťah k poisťovni a ziskom z nej. Myslím, že Ján to vnímal podobne, nakoniec, práve o Dôvere hovoril aj na medzinárodnej konferencii Connected v príspevku Kde skrývajú peniaze slovenskí zbohatlíci. Video z nej sa po Jánovej vražde začalo rýchlo šíriť po sociálnych sieťach a dovedna má iba na YouTube 250-tisíc prehratí. Ján bol nová generácia novinárov, lepšie povedané analytikov, ktorá intenzívne pracuje s otvorenými dátami, spája ich, študuje zákony a pravidlá, aby dokázala spleti dát porozumieť, využíva zákon o slobodnom prístupe k informáciám na overenie vlastných vyšetrovacích téz a do terénu chodí v momente, keď si potrebuje nejakú z týchto téz potvrdiť alebo doplniť o nejaké vyjadrenie. Po roku, čo tu nie je, si čoraz viac uvedomujem, že ďalších takých novinárov je iba zopár. Dôvodom je nezáujem o túto profesiu, skupovanie médií oligarchami s nejasným zámerom či slabé odmeňovanie, ktoré v médiách sťažka dosahuje priemer v bratislavskom závode Volkswagenu. K tomu si treba pripočítať celkovú náladu v spoločnosti, kde novinári čelia zlovôli niekoľkých úradníkov a politikov. Urážanie novinárov či zľahčovanie ich zistení z nich potom robí ľahký cieľ pre internetovú spodinu s drsným slovníkom. Odtiaľ je iba krôčik k otvoreným vyhrážkam a násiliu. Uplynulý rok ma utvrdzuje v neistote, čo bude ďalej. Bezprostredne po vražde mali verejní funkcionári silácke reči, ako v zákonoch posilnia ochranu novinárov a ich právo na prístup k informáciám. Kde sme rok po vražde? Poslanci Smeru v rozpore s dohodou s vydavateľmi a ministerstvom kultúry navrhujú oklieštiť tlačový zákon a prinavrátiť politikom právo na odpoveď, aby mohli diktovať obsah novín. Prokuratúra zase hovorí o potrebe zmeniť zákon o slobodnom prístupe k informáciám, aby verejnosť nemala prístup k všetkým súdnym rozhodnutiam. Urážanie novinárov politikmi pokračuje. Neprejde deň, aby sme neriešili, že úradníci robia obštrukcie pri poskytovaní dôležitých informácií o dotáciách či zmluvách. Neistota sa napriek tomu začína miešať s nádejou. Bezprostredne po vražde Jána a jeho snúbenice málokto veril v nezávislosť polície a vyšetrenie vraždy, ale dnes sú vo väzbe štyria (údajní, hoci dôkazy proti nim sú silné) páchatelia. Vidíme, že policajti idú ďalej, snažia sa odhaliť skutočného objednávateľa. Musíme ich v tom podporovať, aby slušných úradníkov, policajtov, prokurátorov, sudcov a politikov bola prevaha. Každá práca ovplyvňuje súkromie zamestnanca, no zväčša sa ľudia doma sťažujú na prísnych nadriadených, sebeckých kolegov, nedostatok voľna či nízky plat. Uplynulých dvanásť mesiacov bolo pre nás s partnerkou iných. Bezprostredne po vražde nám do života prišla policajná ochrana, čo dodnes oceňujeme, ale museli sme tomu prispôsobiť denný režim. Bezpečnostný systém v byte nevedel najprv rozlíšiť naše psy od človeka, a tak sme ich začali brávať do redakcie. V prvých dňoch nás strážili policajti v civile. Pýtali sme sa, či nemrháme verejnými zdrojmi, keď pri nás nocujú a ešte s nami chodia aj na prechádzky so psami okolo domu. Ozval sa vtedy kolega z českých Hospodárskych novín, že by chcel rozhovor. Bol som vyčerpaný a súhlasil som pod podmienkou, že príde domov. Policajtov pred bytovkou prekvapilo, že sme súhlasili s návštevou cudzieho človeka a podrobili ho preto osobnej kontrole. V prvých hodinách po vražde totiž nikto nevedel, či zabíjanie novinárov nebude pokračovať a polícia nechcela nič podceniť. Neskôr nám pred dverami sedávali uniformovaní policajti, preto nás niektorí susedia vyhodnotili ako tých problémových. Nikdy som nemal potrebu vlastniť zbraň ani som sa nad tým nezamýšľal, hoci môj dedo bol vášnivým poľovníkom. Po Jánovej smrti mi známy daroval poukážku na kurz narábania so zbraňou a odvtedy nad tým rozmýšľam. Je správne vlastniť a vedieť používať zbraň? Neskôr Marian Kočner na webe hlavnespravy.sk zverejnil informácie, že náhlu smrť svojho brata som ťažko niesol, že mám vzťah so svojou kolegyňou a aj informáciu, že s biologickým otcom nemám najlepší vzťah. „Čím väčší narušenec, úchylák alebo deviant, o to väčšia šanca na zamestnanie v SME,“ znela jedna zo slušnejších reakcií pod textom. „Ak sú Kočnerove tvrdenia pravdivé, treba sa zamyslieť, koho vlastne zamestnávajú ako novinárov. Zúfalcov s poruchami osobnosti,“ reagoval ďalší. Podobné chodili aj e-mailom. Nebolo príjemné čeliť posmechu a nadávkam, nielen preto, že informácie boli zo súkromia. Ale aj preto, že Kočner sa zbieraním a zverejňovaním súkromných informácií najprv vyhrážal aj Kuciakovi a nakoniec ich spolu s partnerkou zavraždili. Oporou mi vtedy bola priateľka Martina, kolegovia a rodina, ktorí sa za mňa postavili, pretože medzi Kočnerom zverejnenými informáciami nie je nič, čo by ma z novinárstva diskvalifikovalo. „Nie je žiadna informácia o tebe, ktorá by nás ranila, okrem jedinej, že už nie si,“ napísali mi rodičia. Nakoniec som zistil, že mňa a ďalších kolegov sledovali bývalí príslušníci tajnej služby, pravdepodobne na objednávku Kočnera. Nepociťujem k nemu ani k jeho špicľom zlobu a neustále si pripomínam, že tiež majú právo na spravodlivé trestné a súdne konanie. Najbližšie to asi vyjadruje citát Zuzany Čaputovej, ktorá ma zastupovala na jednom zo súdov proti utajovaniu informácií: „Naučila som sa, že boj proti zlu nie je bojom proti zlým ľuďom, ale proti ich zlým činom. Osloboďme sa od nenávisti, lebo len vtedy môžeme byť efektívni a spravodliví.“ Snažím sa preto naďalej získavať reakcie Kočnera k novým informáciám v jeho kauzách, ale na list z väzby neodpovedá a so stretnutím doteraz nesúhlasil. Nebolo príjemné čítať výpoveď svedka, ktorý sa priznal k môjmu sledovaniu: „Urobil som prvotné sledovacie úkony, zistil som situáciu v mieste bydliska. Ďalší deň som ho čakal pred miestom zamestnania. Dopoludnia opustil budovu v spoločnosti mladej ženy, stretol sa s neznámym 60-ročným mužom.“ Vtedy mi prvýkrát blyslo hlavou, či nezmeniť povolanie. Ale odpoveď je: nie, nezmeniť. Predsa nesmieme dopustiť, aby sa slušní ľudia skrývali pred gaunermi a prispôsobovali sa im.


Štát donúti firmy priplatiť za obedy, zvyšuje ceny gastráčov

Dôvodom zvyšovania minimálnej sumy gastrolístka je zvyšovanie priemerných cien potravín a nealkoholických nápojov.

BRATISLAVA. Zamestnanci budú od svojho zamestnávateľa dostávať čoskoro viac na obedy. Cena najnižších gastrolístkov by totiž čoskoro mohla stúpnuť - zo súčasných 3,15 eura na 3,38 eura.  Od kedy by zamestnanci mohli mať nárok na vyššie gastráče v súčasnosti nie je známe. Ako informuje tlačový odbor ministerstva práce, návrh najskôr musí prejsť legislatívnym procesom. Firma zamestnancovi prepláca minimálne 55-percent z ceny gastrolístka. Ostatok platí zamestnanec zo svojho platu. Niektoré firmy prispievajú zamestnancovi na gastrolístok vyššou sumou a sú aj také, ktoré ho zaplatia celý.  Dôvodom zvyšovanie minimálnej sumy gastrolístka je zvyšovanie priemerných cien potravín a nealkoholických nápojov v reštauračnom stravovaní . „Vo výške stravného sa musí zohľadniť výraznejšie zvýšenie cien jedál v stravovacích zariadeniach,“ povedal hovorca ministerstva práce Michal Stuška pre Nový čas, ktorý na zvýšenie upozornil. Rezort práce ďalej upozorňuje, že si netreba mýliť ceny potravín, od ktorých sa odvíja inflácia a ceny potravín v reštauračnom stravovaní. Odhaduje sa, že v súčasnosti stravovacie poukážky na Slovensku využíva okolo 750 tisíc ľudí. Systém gastráčov funguje aj v zahraničí. Podľa posledných dostupných údajov by ich malo využívať 17 európskych štátov. Celkovo systém stravovacích poukážok vo svete využíva 40 krajín.     Okrem ceny gastrolístkov sa zvyšuje aj suma stravného, na ktoré má zamestnanec nárok na služobnej ceste. V súčasnosti je suma stravného pri pracovnej ceste v trvaní 5 až 12 hodín 4,2 eura. Po novom by mala byť vyššia o 30 centov.  Ceny stravného ako aj gastrolístkov sa naposledy upravovali v novembri 2014.  V máji sa vo veľkom na Slovensku diskutovalo o budúcnosti gastrolístkov. Opoziční poslanci ich najskôr navrhovali zrušiť, neskôr chceli presadiť, aby si ľudia mohli odmietnuť a dostať namiesto nich od zamestnávateľa peniaze. Ešte v máji boli zrušeniu naklonené aj strany vládnej koalície. Súhlasil s tým Most-Híd, Sieť a hlasy za boli aj v Smere. SNS chcela o tom diskutovať.  "Nie je to téma dňa," povedal v stredu pre denník SME predseda strany Most-Híd Béla Bugár. Dodáva, že v zrušiť gastrolístky by problém nebol, musí sa však na tom zhodnúť celé koalícia.  Zrušenie gastráčov vláde ešte začiatkom roka odporúčal aj Protimonopolný úrad. Táto iniciatíva protimonopolného úradu prišla po tom, čo úrad behom roka skontroloval približne 300 tendrov na poskytovanie stravných lístkov súkromným a verejným zamestnávateľom a našiel dva druhy kartelových dohôd medzi gastrofirmami.  Ministerstvo práce sa však rozhodlo, že gastráče ponechá a stanovisko nemení ani v súčasnosti.  Argumentom za ponechanie podľa rezortu je, že bez gastrolístkov by ľudia nejedli teplý obed. Kritici zas ehovoria, že jediný komu tento systém vyhovuje, sú samotné firmy vydávajúce gastrolístky.


Prívrženci tradičnej rodiny odmietajú podporiť Macrona

Vo vyhlásení hnutia sa píše, že Macron má v úmysle pokračovať v protirodinnej politike-

PARÍŽ. Francúzske hnutie Manif pour tous, ktoré bojuje za zachovanie tradičného modelu rodiny, vyzvalo francúzskych voličov, aby v druhom kole prezidentských volieb nehlasovali za víťaza prvého kola, centristu Emmanuela Macrona. Vo vyhlásení hnutia, o ktorom informoval napríklad aj denník Le Monde, sa píše, že Macron má v úmysle "pokračovať v protirodinnej politike" končiaceho sa päťročného funkčného obdobia socialistu Francoisa Hollanda a "pokračovať v likvidácii civilizácie". Ide tiež o kandidáta, ktorý je proti tradičným rodinným hodnotám a stavia peniaze vyššie než ľudí. Jeho víťazstvo vo voľbách by znamenalo "novú nespravodlivosť a nerovnosť pre ženy a deti," píše sa v texte. "V mene rodiny, detí a budúcnosti" treba 7. mája Macrona odmietnuť, uviedla spolupredsedníčka hnutia Ludovine de La Rochere. Hnutie Manif pour tous pritom odmietlo dávať rady svojim prívržencom, za koho treba hlasovať - s tým, že jeho "jediným kandidátom je rodina". Prvé kolo prezidentských volieb vo Francúzsku sa konalo 23. apríla. Spomedzi 11 kandidátov do ich druhého kola okrem Macrona postúpila aj kandidátka krajne pravicového Národného frontu Marine Le Penová. Celoštátne hnutie Manif pour tous (Manifestácie pre všetkých) vzniklo ako protireakcia na legalizáciu manželstiev párov rovnakého pohlavia (po francúzsky mariage pour tous, manželstvo pre všetkých) a plné adopčné práva pre homosexuálne páry. Jeho cieľom je ochrana a podpora tradičnej rodiny a odmietanie manželstiev ľudí rovnakého pohlavia ako aj genderovej ideológie. Ide o zoskupenie niekoľkých rozdielnych skupín, ktoré sa v roku 2012 zlúčili do jedného hnutia a od roku 2015 majú štatút politického zoskupenia.


Dúbravka svoj tím podržal, Wolverhampton však vyrovnal z poslednej akcie

LONDÝN. Slovenský futbalový brankár v službách anglického klubu Newcastle United Martin Dúbravka bol v pondelňajšom dueli 26. kola Premier League 2018/2019 na ihrisku Wolverhamptonu Wanderers (1:1) blízko k ôsmemu čistému kontu v aktuálnej ligovej sezóne. Newcastle aj vďaka výkonu 30-ročného Žilinčana viedol u súpera až do nadstaveného času, v 95. min však zariadil nerozhodný rezultát Willy Boly. Wolverhampton - Newcastle 1:1 (0:0) Góly: 90.+ Boly - 56. Hayden Martin Dúbravka (Newcastle) odchytal celý zápas


Po zániku niektorých nebankoviek klesol aj počet sťažností

Nebankovky sa dostali pod prísny dohľad NBS, vysvetľuje analytik.

BRATISLAVA. Počet sťažností voči nebankovým spoločnostiam vlani poklesol. Dôvodom je podľa Národnej banky Slovenska (NBS) aj to, že niektoré z nebankoviek ukončili alebo utlmili svoju činnosť. Počet podaní voči nebankovým veriteľom spotrebiteľských úverov tak v minulom roku poklesol takmer o polovicu na necelých dvesto. "Je pozitívnou správou, že sa nebankové spoločnosti dostali pod prísny dohľad NBS a mnohé spoločnosti odišli z trhu, keďže neprešli kritériami licencovania," povedal pre agentúru SITA finančný analytik OVB Allfinanz Slovensko Marián Búlik.Väčšina podaní na nebankovky sa teda týkala zmlúv uzatvorených v čase, keď nepodliehali dohľadu NBS. "Možno konštatovať, že väčšina nedostatkov viažuca sa k tomuto produktu sa už netýka súčasných zmlúv, nakoľko tieto boli do veľkej miery zo strany dohliadaných subjektov odstránené," komentuje centrálna banka. Národná banka v minulom roku uložila nebankovým subjektom aj niekoľko sankcií. Išlo napríklad o spoločnosť Telervis Plus, vystupujúca pod značkou Kešovka. Ďalej to bola firma Friendly Finance Slovakia, známa pod značkou Pôžičkomat. Ale bol to aj podnik Endepro, ktorý predtým podnikal pod názvom Provident Financial. Sankciu centrálna banka uložila aj spoločnosti Pohotovosť.Finančný analytik varuje, že brať si úver z nebankovej spoločnosti môže byť rizikové. Naopak, banky sú prísne regulované a pôsobia na transparentnom konkurenčnom trhu. "Do nebankoviek chodia dlhodobo ľudia, ktorým banka kvôli záznamom v registri či kvôli netransparentným príjmom nepožičia," dodal Búlik.


Horanský vo francúzskom Cherbourgu skončil, proti favoritovi nezískal ani set

CHERBOURG. Slovenský tenista Filip Horanský prehral v stredajšom stretnutí druhého kola dvojhry na turnaji ATP Challenger Tour vo francúzskom Cherbourgu (dotácia 46 600 eur, tvrdý povrch v hale) s turnajovou deviatkou Oscarom Ottem z Nemecka 5:7, 2:6. Oscar Otte (Nem.-9) - Filip Horanský (SR) 7:5, 6:2


Lekári sa znova nedohodli so štátnou poisťovňou ani s Dôverou

Ambulantní lekári sa na podmienkach ďalšej spolupráce s poisťovňami nedohodli.

BRATISLAVA. Ambulantní lekári sa ani v utorok nedohodli so súkromnou Dôverou a štátnou Všeobecnou zdravotnou poisťovňou (VšZP) na podmienkach ďalšej spolupráce. Pacientom tak stále hrozí, že by im od prvého októbra tohto roka nemusela byť preplatená zdravotná starostlivosť v necelých 2000 ambulanciách. So VšZP budú ďalšie rokovania v piatok (22.9.), s Dôverou termín nie je, priblížila výkonná riaditeľka Zväzu ambulantných poskytovateľov (ZAP) Zuzana Dolinková. Dôvera napriek chýbajúcej dohode do ambulancií rozposlala dodatky k zmluvám. Kým ZAP hovorí, že lekári ich vracajú, Dôvera tvrdí, že niektorí majú záujem. VšZP by mala zase predložiť novú ponuku, ozrejmila Dolinková. "O konkrétnych podmienkach budúcej spolupráce budú obe strany opäť rokovať v najbližších dňoch," doplnila jej hovorkyňa Viktória Vasilenková. "Našich poistencov ubezpečujeme, že zdravotná starostlivosť pre nich bude zabezpečená bez ohľadu na termín dohody so ZAP. Odkladná aj urgentná. ZAP zastupuje skupinu 1900 lekárov, čo je približne tretina všetkých lekárov. S ostatnými dvoma tretinami lekárov po celom Slovensku máme platné zmluvy," uviedol PR špecialista Dôvery Matej Štepianský. ZAP však poukazuje, že ak sa nedohodnú, súkromná poisťovňa nebude mať pokrytú verejnú minimálnu sieť na zabezpečenie ambulantnej zdravotnej starostlivosti. Dôvera tvrdí, že predložila bezkonkurenčnú ponuku v podobe zvýšenia platieb o 11 percent v dvoch kolách. Za nedohodou vidí zneužívanie konca prepoisťovacieho obdobia a snahu o zneisťovanie jej poistencov. "Zároveň vidíme, že je to boj ZAP o nových členov z radov iných lekárskych združení," doplnil Štepianský. ZAP v utorok v stanovisku po rokovaní upozornil poistencov, aby si zvážili, kde sú poistení. Dôveru tiež kritizoval za neprimeraný zisk. Ambulancie združené v ZAP sú od prvého júla tohto roka vo výpovediach s Dôverou. So VšZP majú zmluvy platné do konca tohto septembra. Rokovania prebiehajú aj so súkromnou zdravotnou poisťovňou Union ZP, kde sú zmluvy uzatvorené do konca marca budúceho roka. Asociácia na ochranu práv pacientov podporuje boj ambulancií za vyššie platby do systému, formu výpovedí však označila za neetický krok.


V Nórsku pre baktériu E.coli v nádrži pitnej vody hospitalizovali 55 ľudí

Ako sa baktéria do nádrže dostala, dosiaľ nezistili.

OSLO. Desiatky ľudí museli v ostatných dňoch hospitalizovať na ostrove Asköy na juhu Nórska po tom, ako vypili vodu kontaminovanú baktériou E. coli, ktorá môže spôsobovať gastrointestinálne problémy. Baktériu objavili podľa slov Baarda Espeliho, zástupcu starostu samosprávnej oblasti Asköy, v nádrži, ktorá oblasť sčasti zásobuje pitnou vodou. Espeli ešte v pondelok večer uviedol, že po zatvorení zmienenej nádrže sa šírenie baktérie v pitnej vode zastavilo. Ako sa baktéria do nádrže dostala, však podľa jeho slov kompetentné úrady dosiaľ nezistili, informuje v utorok agentúra AP. Od minulého štvrtka bolo pre kontaminovanú vodu hospitalizovaných dovedna 55 ľudí vrátane 13 detí. Infekcii v zažívacom trakte zároveň minulý týždeň podľahlo jednoročné dieťa, nie je však jasné, či jeho prípad s kontaminovanou vodou súvisí, dodáva AP.


Polícia stále vyšetruje korupciu v prípade exstarostu Marianky

BRATISLAVA. Polícia stále vyšetruje prípad bývalého starostu Marianky Radovana Jurika, ktorý je obvinený zo zločinu prijímania úplatku. Vyšetrovanie zatiaľ neukončila. Pre TASR to uviedol hovorca Prezídia Policajného zboru Martin Wäldl. "Vyšetrovanie v uvedenej veci sa nachádza v procesnom štádiu po vznesení obvinenia. Vzhľadom na prebiehajúce vyšetrovanie nie je možné v tomto štádiu poskytnúť k veci žiadne bližšie informácie," povedal Wäldl. Národná kriminálna agentúra (NAKA) zadržala Radovana J. na obecnom úrade v novembri 2015. Vyšetrovateľ ho obvinil z trestného činu prijímania úplatku. Radovan J. mal vyžadovať dary pre obec od obyvateľov, ktorí sa rozhodli stavať, hoci zákon také niečo nepozná. Exstarostovi hrozí v prípade dokázania viny trest odňatia slobody na päť až 12 rokov. Stíhaný je na slobode.


Tempo rastu svetovej ekonomiky sa spomaľuje, varuje MMF

Jedným z dôvodov spomalenia sú obchodné spory.

WASHINGTON. Svetová ekonomika sa nachádza v chúlostivej fáze, uviedla šéfka Medzinárodného menového fondu (MMF) Christine Lagardeová v utorok vo Washingtone. Tempo rastu sa ďalej spomaľuje. Jedným z dôvodov sú aj pokračujúce obchodné spory. Naopak, pozitívny vplyv má opatrnosť centrálnych bánk, napríklad v USA, alebo stimulačná menová politika v Číne. Na budúci týždeň sa bude vo Washingtone konať výročné zasadnutie MMF a Svetovej banky (SB), na ktorom sa stretne svetová finančná elita. V jeho rámci sa bude prezentovať tiež nová správa o globálnej ekonomike. Lagardeová varovala pred ďalším vyostrením obchodnej vojny medzi Washingtonom a Pekingom. Ak USA zavedú dodatočné clá na všetok dovoz z Číny, zníži to výkon ekonomiky USA o 0,6 percentuálneho bodu a čínskej ekonomiky až o 1,5 percentuálneho bodu, vypočítal MMF. Lagardeová podporila spoločný medzinárodný postup pri zdaňovaní globálne operujúcich koncernov, ktoré ešte stále dokážu presúvať dane do krajín s nízkymi daňovými sadzbami. Napríklad rozvojové a rozvíjajúce sa ekonomiky z tohto dôvodu ročne strácajú okolo 200 miliárd USD (178,6 miliardy eur).


Šéf Európskej centrálnej banky žiada nový fiškálny nástroj na boj s krízami

Draghi túto požiadavku oddôvodňuje tým, že chce zabezpečiť, aby členské krajiny neroztrhali budúce ekonomické šoky.

FLORENCIA. Šéf Európskej centrálnej banky Mario Draghi požaduje vytvorenie nového spoločného fiškálneho nástroja na boj s krízami v eurozóne. Eurozóna podľa Draghiho potrebuje nový spoločný fiškálny nástroj, ak chce zabezpečiť, aby jej členské krajiny neroztrhali budúce ekonomické šoky. "Potrebujeme dodatočný fiškálny nástroj, aby sme zachovali konvergenciu počas veľkých šokov bez toho, aby sme museli nadmerne zaťažovať menovú politiku." Dodal, že by to bola ďalšia úroveň stabilizácie, ktorá by podporila dôveru v rámci národných politík.


Smer menil krajských šéfov, vymenoval troch nových

Richtera na poste generálneho manažéra strany zatiaľ nevymenili.

BRATISLAVA. V Smere zatiaľ Jána Richtera na poste generálneho manažéra strany nevymenili. Na rokovaní predsedníctva sa o možnom nástupcovi Richtera nehovorilo. Predsedníctvo Smeru sa v pondelok konalo bez straníckeho šéfa Roberta Fica. V médiách sa spomínal ako Richterov nástupca poslanec parlamentu Marián Kéry. Podľa informácií agentúry SITA však s jeho nomináciou nesúhlasia niektorí čelní predstavitelia strany. Predsedníctvo Smeru v pondelok schválilo výmeny troch predsedov krajských organizácií. Jannu Laššákovú, ktorá sa stala v decembri ústavnou sudkyňou, v Banskej Bystrici vo funkcii vystriedala jej menovkyňa Ľubica Laššáková. Ide o menovkyne, ale nie o príbuzné. Ako predsedníčka kraja v Trnave skončila Renáta Zmajkovičová, ktorá od roku 2016 nebola ani poslankyňou NR SR. Nahradil ju poslanec NR SR Augustín Hambálek. Po neúspešných regionálnych voľbách v Prešovskom kraji skončil ako krajský šéf Stanislav Kubánek. Nahradil ho primátor mesta Lipany Vladimír Jánošík. Predsedníctvo Smeru zatiaľ nerozhodlo o novom krajskom predsedovi v Košickom kraji. Funkcia sa uvoľnila, pretože na decembrovom sneme bol doterajší krajský šéf Richard Raši zvolený za podpredsedu strany. Predsedníctvo tiež rozhodlo o výmenách troch okresných predsedov. Ďalšie zmeny by malo odsúhlasiť na najbližšom rokovaní.


Lewandowski mal prestúpiť do Anglicka, jeho transfer zmarila islandská sopka

BRATISLAVA. Poľský futbalový útočník Robert Lewandowski zažíva jedno z najlepších a strelecky najproduktívnejších období od čias, ako sa pred deviatimi rokmi vybral do Nemecka. Pred začiatkom sezóny 2010/2011 prestúpil z Lechu Poznaň do Borussie Dortmund, odkiaľ po štyroch sezónach odišiel do súčasného pôsobiska - Bayernu Mníchov. V bavorskom tíme je v aktuálnej edícii na nezastavenie, keď v doterajších 13 dueloch strelil až 18 gólov. Nechýbalo však veľa, aby sa Lewandowského kariéra za hranicami uberala iným smerom. Všetko zmenila islandská sopka Eyjafjallajökull. V úvode roka 2010 častice z nej zamorili ovzdušie vo väčšine západnej Európy a ochromili leteckú dopravu. Z tohto dôvodu sa tak neuskutočnila naplánovaná Lewandowského cesta do anglického Blackburnu Rovers, kde ho do mužstva veľmi chcel vtedajší kouč Sam Allardyce. "Lewandowski vtedy nemohol priletieť a aby toho nebolo málo, mal kamaráta v Borussii Dortmund (Jakuba Blaszczykowského, pozn.), ktorý mu pravdepodobne niečo pošepol a už sme s tým nemohli nič urobiť. Podpísal zmluvu s BVB za podobné peniaze, aké by dostal u nás," povedal pre televíziu Sky Sports šéf skautingu Blackburnu Rovers Martyn Glover. Aj sám kapitán poľskej reprezentácie priznal, že ponuka Angličanov sa mu vtedy veľmi pozdávala. "Možno keby som odletel do Blackburnu Rovers, videl klub, štadión a všetku infraštruktúru, bola by to pre mňa voľba číslo jeden," poznamenal 31-ročný rodák z Varšavy.


Po Afríne chce Erdogan zaútočiť na Kurdov aj inde, vrátane Iraku

Útokom na Manbídž sa Turecko vyhráža už dlhšie, útok na Kobani je však v oficiálnych tureckých plánoch novinka.

BEJRÚT. Po ohlásení víťazstva nad kurdskými milíciami v sýrskom meste Afrín a jeho okolí Turecko avizuje, že zaútočí na Kurdov aj v ďalších sýrskych mestách a dokonca aj v Iraku. Turecký prezident Recep Tayyip Erdogan v pondelok v Ankare vyhlásil, že chce okrem iného zaútočiť aj na sýrske väčšinovo kurdské mestá Manbídž a Kobani. Útokom na Manbídž sa Turecko vyhráža už niekoľko týždňov, zatiaľ čo Kobani je v oficiálnych tureckých vojenských plánoch novinka.Podľa Erdogana dokonca existujú už aj plány na útok na kurdskú menšinu v Iraku, konkrétne v regióne Sindžár. "Niektorú noc možno náhle vstúpime do Sindžáru," povedal v pondelok Erdogan. Sýria proti tureckým útokom na svojom území protestuje len veľmi mierne, Irak sa zatiaľ k Erdoganovým pondelňajším výrokom nevyjadril. Aj zahraničie vrátane Spojených štátov sa zatiaľ zmohlo len na niekoľko diplomatických vyhlásení vyzývajúcich Turecko na pokoj zbraní.Spojené štáty pritom doteraz označovali Kurdov za svojich najvernejších spojencov v regióne. Otázka je, ako sa Američania zachovajú, keď Turecko naozaj začne útočiť napríklad na Manbídž alebo Kobani, teda na územia, kde sú fyzicky prítomné aj americké jednotky.Erdoganov režim označuje svoje vojenské ťaženie proti Kurdom za protiteroristickú operáciu, v skutočnosti však útočí proti celému kurdskému etniku doma aj v zahraničí. Za teroristov Erdogan neoznačuje len skutočných kurdských povstalcov, ale Kurdov ako takých a tiež každého, kto nesúhlasí s jeho protikurdským ťažením.


Srbsko dostane ruské MiGy a expertov na modernizáciu lietadiel

Vyzbrojovanie krajiny vyvoláva obavy na Balkáne.

BELEHRAD. Srbský minister obrany Zoran Djordjevič v nedeľu po návrate z návštevy Moskvy povedal, že jeho krajina dostane päť ruských bojových stíhačiek MiG-29. Rusko Srbsku poskytne tiež expertov na modernizáciu lietadiel, ktoré získalo z rezerv ruskej armády, informovala tlačová agentúra AP. Srbské vyzbrojovanie vyvoláva obavy na Balkáne, ktorý sužovala v 90. rokoch krvavá vojna. Zahynulo v nej vyše 110-tisíc ľudí a milióny ďalších prišli o svoje domovy. Chorvátsko, člen NATO, už oznámilo, že v reakcii nakupuje stíhačky a ďalšie zariadenie zo Západu. Srbsko sa oficiálne uchádza o vstup do Európskej únie, pod tlakom Moskvy sa však vytrvalo posúva bližšie k Rusku a jeho cieľu, aby Srbsko zostalo mimo NATO a ďalších západných inštitúcií, píše agentúra AP.


MIMORIADNE DOBRÉ RÁNOMimoriadny podcast: Zavraždili investigatívneho novinára, to sa nedialo ani v 90. rokoch

Zavraždili novinára

Odmena

Gašpar o prípade

Čižnár

Na mieste činu

Rozhovor s Kaliňákom

Mimoriadny podcast

Reakcie politikov

Svetové médiá

Vyhlásenie redakcií

Stanovisko Asociácie

Stĺpček

Kepplová

Schutz

Ritomský

Rozhovor s Kordom

Vyšetrovanie

Novinári o zastrašovaní

Vražda Kuciaka

Mimoriadne vydanie podcastu k vražde Jána Kuciaka.

Podľa polície išlo o úkladnú vraždu. Smrť investigatívneho novinára Jána Kuciak pravdepodobne súviselo s jeho prácou. Novinár sa venoval súčasným kauzám: podvodmi s DPH či pochybnými prevodmi nehnuteľností. Vražda novinára sa v dejinách Slovenska nikdy nestala. Tomáš Prokopčák sa v mimoriadnom vydaní podcastu Dobré ráno rozpráva s Jakubom Filom. Dostupné na službe Spotify Pre Android: RSS | SoundCloud | Stitcher | Pocket Casts | TuneIn Ak máte iPhone (presmeruje vás do aplikácie): Apple podcasty  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Gašpar má Ficovu plnú dôveru napriek konšpiráciám

Danko o hodnostiach

Fico v rozhlase

Gašpar má premiérovu dô...

Gašparom podpísané vyhlásenie premiér nečítal, hovorí, že má na práci dôležitejšie veci.

BRATISLAVA. Policajný prezident Tibor Gašpar má plnú dôveru premiéra Roberta Fica (Smer. Reagoval tak na Gašparov podpis pod vyhlásením skupiny členov združenia Neformálne ekonomické fórum (NEF) Hospodársky klub o migrácii. "U mňa ako u predsedu vlády, hoci je priamo podriadený ministrovi vnútra, má prezident Policajného zboru absolútnu dôveru. Je to špičkový profesionál. Myslím si, že je to človek na správnom mieste," povedal v sobotu Fico v diskusnej relácii RTVS Sobotné dialógy. Dotknuté vyhlásenie premiér podľa svojich slov nečítal. Ako hovorí, má na práci dôležitejšie veci.


Ronaldo chce obvinenie zo znásilnenia riešiť za zatvorenými dverami

Portugalská hviezda chce radšej súkromnú arbitráž.

BRATISLAVA. Právnici futbalovej hviezdy Cristiana Ronalda sa snažia súdny spor, v ktorom žena z Nevady obvinila hráča Juventusu Turín zo znásilnenia v roku 2009, dostať z Amerického federálneho súdu na súkromnú arbitráž. Portugalčan totiž nechce, aby sa tento prípad "riešil" verejne. Ronaldo tvrdí, že žalobkyňa Kathryn Mayorgová súhlasila s urovnaním sporu a v roku 2010 uzavreli dohodu o mlčanlivosti, za čo prijala 375 000 dolárov. Minulý rok však oznámila, že chce dohodu zrušiť, keďže vtedy bola príliš traumatizovaná, a preto nebola právne spôsobilá na uzavretie tejto dohody o mlčanlivosti. Päťnásobný najlepší futbalista sveta žiada sudcu, aby medzitým zastavil všetky konania vo veci. Podľa Ronalda by Mayorgová mala vyhlásiť, že bola v dobrom psychickom stave. "Jej rodina ju sprevádzala na mediačných stretnutiach. Ona dozaista pochopila, že môže kedykoľvek odísť a urovnanie bolo nepovinné," uviedol 34-ročný rodák z Funchalu. Zatiaľ nie je jasné, kedy bude sudca rozhodovať o návrhu Ronalda o posunutí prípadu. Očakáva sa, že tak stane čoskoro. Mayorgová tvrdí, že s hviezdou prezývanou CR7 sa stretla v nočnom klube Rain v hoteli Palms v júni 2009 a po tom, čo ju pozval do svojho apartmánu na párty, ju vraj znásilnil. Ronaldo poprel znásilnenie Mayorgovej. "Znásilnenie je odporný zločin, ktorý ide proti všetkému, v čo verím," uviedol vlani v svojom stanovisku. Polícia v Las Vegas prípad opätovne prešetrila v roku 2018. Prokurátor minulý mesiac oznámil, že proti futbalistovi nebude viesť trestné stíhanie.


Vláda odobrila zlúčenie dvoch operačných programov, chce znížiť hrozbu straty peňazí

Program pre výskum sa má zlúčiť s programom pre infraštruktúru.

KEŽMAROK. Zefektívniť implementáciu a eliminovať riziká trvalej straty financií v dôsledku využitia pravidla n+3 v rámci Operačného programu Výskum a inovácie (OP VaI) má zlúčenie Operačného programu Integrovaná infraštruktúra (OPII) s OP VaI v programovom období 2014 - 2020. Iniciatívny návrh z dielne Úradu podpredsedu vlády Slovenskej republiky pre investície a informatizáciu (ÚPVII) v stredu schválila vláda s pripomienkami. Minister dopravy Árpád Érsek (Most-Híd) má podľa schváleného uznesenia vlády predložiť Európskej komisii zlúčený Operačný program Integrovaná infraštruktúra s OPVaI, či zabezpečiť začatie auditu s cieľom vypracovania Akčného plánu. Svoje úlohy má v uznesení aj rezort školstva, vedy a výskumu. "Európska únia nás napomenula, že ak neurobíme nejaký krok, budeme platiť veľké finančné prostriedky. Toto je riešenie, ktoré zabráni decommitmentu. Z tohto programu môže naďalej čerpať veda a výskum, len ostane u nás," priblížil situáciu minister s tým, že ide o prejavenie dôvery rezortu dopravy a výstavby. "V čerpaní eurofondov sme na špici nielen v rámci Slovenska, ale sme premiantom aj v Európskej únii (EÚ). Preto vieme pomôcť ministerstvu školstva a zvrátiť prepad eurofondov. Pevne verím, že naši skúsení odborníci s pomocou expertov z EÚ naštartujú procesy, ktoré urýchlia zmysluplné čerpanie a výkonnosť v oblasti výskumu a inovácií," povedal minister. Návrhom zlúčenia dôjde len k technickému spojeniu operačných programov, ktoré zabezpečí, aby Slovensku neprepadli prostriedky z OP VaI. "Účel financií alokovaných v rámci OP VaI na podporu vedy, výskumu a inovácií ostáva zachovaný aj do budúcna a v rámci zlúčenia OP II s OP VaI nedochádza k zmene prioritných osí OP VaI. Zlúčenie nebude mať za následok znižovanie finančnej alokácie pre vedu, a výskum a inovácie," uvádza sa v predkladacej správe k návrhu. OP II podľa ministerstva dopravy k 30. septembru 2019 vyčerpal viac ako 1,4 miliardy eur (36 percent) z celkovej alokácie 4,6 miliardy eur. V zmysle pravidla n+3 už rezort dopravy, ktoré je Riadiacim orgánom OP II, vysoko prekročilo svoj záväzok čerpania pre rok 2019, čím sa vytvára priestor, po zlúčení s OP VaI, pre elimináciu prepadnutia eurofondov na výskum a inovácie. Návrh zlúčenia má podľa predkladacej správy v budúcnosti pozitívny vplyv na rozvoj ekonomiky, a tým ďalší multiplikačný pozitívny efekt, ide o prostriedky v minimálnom objeme 39 až 90 miliónov eur. Spojenie operačných programov zabráni procedúre zrušenia časti záväzku v roku 2019 a Slovensko nepríde o možnosť čerpať tieto prostriedky do konca programového obdobia. V rámci OP VaI už v roku 2017 došlo k trvalej strate finančných prostriedkov vo výške 26,97 milióna eur a následne aj v roku 2018 vo výške 81,45 milióna eur, uvádza sa v predkladacej správe k návrhu. Za obdobie predošlých dvoch rokov prišlo Slovensko v rámci tohto programu nenávratne o financie na národnej úrovni vo výške 108,42 milióna eur. "Pre splnenie pravidla n+3 voči záväzku roku 2016 programu je potrebné do konca roka 2019 vyčerpať a deklarovať výdavky v minimálnej výške 180,7 milióna eur za zdroj EÚ. Zároveň do konca roka 2020 je potrebné vyčerpať ďalších 236 miliónov eur za zdroj EÚ," píše sa v predkladacej správe. Návrh na zlúčenie operačných programov predložili na rokovanie vlády ÚPVII v spolupráci s ministerstvom financií z podnetu eurokomisie.


USA rokujú so spojencami o umiestnení rakiet v Ázii

Ak USA umiestnia rakety v Ázii, Čína bude reagovať protiopatreniami.

PEKING. Spojené štáty konzultujú so svojimi spojencami plány na umiestnenie rakiet stredného doletu v Ázii, po ktorých avizovaní už Čína uviedla, že bude reagovať protiopatreniami. Informovala o tom v utorok agentúra AP. Washington oznámil, že zamýšľa rozmiestniť takéto zbrane v ázijsko-tichomorskom regióne po tom, ako odstúpil od Zmluvy o likvidácii rakiet stredného a kratšieho doletu (INF), ktorú v roku 1987 uzavreli s vtedajším Sovietskym zväzom. USA tvrdia, že Rusko porušovalo tento dohovor vývojom zbraňových systémov, ktoré zmluva INF zakazovala. Mnohí analytici však podľa AP poukázali na to, že Washington sa už dlho snaží o umiestnenie striel stredného doletu zameraných proti rastúcemu arzenálu Číny. Štátna tajomníčka amerického ministerstva zahraničných vecí pre kontrolu zbrojenia a medzinárodné bezpečnostné otázky Andrea Thompsonová v konferenčnom hovore v utorok novinárom povedala, že o prípadnom umiestnení takýchto rakiet na svojom území by rozhodli vlády príslušných krajín. Za hlavných "kandidátov" na vytvorenie raketových základní sú považovaní spojenci Spojených štátov Japonsko, Južná Kórea a Austrália, približuje AP.


Ústavní sudcovia V4 diskutovali o vzťahu k právnym normám EÚ

Schôdzku venovali diskusii o konfliktoch právnych noriem únie s ústavnosťou členských krajín.

BUDAPEŠŤ. K riešeniu problémov, ktoré sa vynárajú vo vzťahu práva Európskej únie k ústavnej kultúre jednotlivých členských krajín EÚ, je potrebná užšia spolupráca. Povedal to vo štvrtok po budapeštianskej schôdzke ústavných súdov krajín Vyšehradskej štvorky (V4) predseda maďarského ústavného súdu Tamás Sulyok. Podľa agentúry MTI Sulyok pripomenul, že Česko, Maďarsko, Poľsko a Slovensko vstúpili do EÚ spolu v roku 2004, pričom v záujme spoločných cieľov únie delegovali viaceré svoje právomoci na EÚ, čím sa objavili v ich právnom systéme nové záväzky a úlohy. Predseda maďarského ústavného súdu informoval, že schôdzku venovali diskusii o konfliktoch právnych noriem únie s ústavnosťou členských krajín. "Jednou zo základných povinností ústavných súdov členských krajín je integrácia právnych noriem EÚ, druhou povinnosťou je však ochrana národnej ústavnej kultúry," povedal predseda českého ústavného súdu Pavel Rychetský, podľa ktorého preto treba hľadať možnosti vytvorenia súladu medzi nadradenosťou práva únie a ochranou hodnôt národného právneho poriadku. Podľa slov maďarského ministra spravodlivosti Lászlóa Trócsánya únia, ktorá vznikla pred desaťročiami, aj dnes pozostáva zo štátov s rozdielnou identitou, jazykom i históriou a je založená na únii občanov týchto štátov. "Právomoci, ktoré štáty odovzdali únii, nie sú vytesané do kameňa," podčiarkol minister. Na schôdzke vystúpili s prejavom aj sudkyňa Ústavného súdu SR Marianna Mochnáčová a poľský ústavný sudca Lech Morawski.


Asociácia pacientov kritizuje výpovede lekárov voči poisťovniam

Drucker avizoval, že sa na spor medzi lekármi a zdravotnými poisťovňami pozrie bližšie.

BRATISLAVA. Najväčšia pacientska organizácia na Slovensku kritizuje výpovede asi 2000 lekárov voči zdravotným poisťovniam. Takýto boj za vyššie platby označila za neetický. "Pretože z pacientov robí rukojemníkov, verejnosť to zneisťuje a paradoxne, stavia ju to do pozície proti aktérom," povedala šéfka Asociácie pre ochranu práv pacientov (AOPP) Mária Lévyová. Boj za vyššie zdroje do zdravotníctva je pritom podľa nej opodstatnený, "no forma výpovedí nie je vhodne zvolená cesta". Lévyová navrhuje, aby si všetky strany spoločne sadali za rokovací stôl, kým sa dá. "Pacienti, zdravotné poisťovne a lekári by mali v boji o lepšie dofinancovanie zdravotníctva vždy spájať sily", myslí si. Do systému by tento rok malo dodatočne prísť asi 50 miliónov eur cez zvýšenú sadzbu za poistencov štátu. Lekári, pacienti a zdravotné poisťovne to označili za malé číslo. "Potešilo by nás, keby zdroje pre zdravotníctvo boli stanovené už od začiatku a nie aby sa to riešilo počas roka cez dofinancovanie," zhodli sa tiež. Pre nespokojnosť s výškou platieb pohrozili zdravotným poisťovniam lekári vo Zväze ambulantných poskytovateľov (ZAP). Od 1. júla sú vo výpovedi so súkromnou zdravotnou poisťovňou Dôvera, ambulancie sú pripravené urobiť tak i v prípade štátnej Všeobecnej zdravotnej poisťovne (VšZP). Rokovania prebiehajú aj so súkromnou zdravotnou poisťovňou Union ZP. Minister zdravotníctva Tomáš Drucker (nominant Smeru) už avizoval, že sa na spor medzi lekármi a zdravotnými poisťovňami pozrie bližšie. "Nebudem však suplovať úlohu jedných či druhých, som ochotný prijať rolu mediátora," povedal nedávno. ZAP žiada od VšZP zvýšenie platieb pre špecialistov o 14 percent, v Dôvere a Unione o desať. Pre všeobecných lekárov chce v rámci kapitácie mesačne o jedno euro na pacienta viac, platí to pre všetky zdravotné poisťovne. Lekári tiež volajú po zadefinovaní rozsahu zdravotnej starostlivosti.


Vláda chce, aby tohtoročný 30. október bol štátnym sviatkom.

BRATISLAVA. Štátne sviatky a pamätné dni zaujali koalíciu aj opozíciu. Kým vládna koalícia prichádza na júnovú schôdzu s vládou schváleným jednorazovým štátnym sviatkom, OĽaNO a SaS chcú väčšie zmeny - výmeny štátnych sviatkov či nové pamätné dni. Opozícia už svoje návrhy v minulosti predkladala, ale dosiaľ neuspela. Vláda chce, aby tohtoročný 30. október bol štátnym sviatkom, počas ktorého si Slovensko pripomenie 100. výročie prijatia Deklarácie slovenského národa z 30. októbra 1918 v Turčianskom Sv. Martine. Deklaráciou sa predstavitelia slovenského národa prihlásili k sebaurčovaciemu právu národov a k vzniku samostatného Česko-slovenského štátu. SaS má trochu iný názor a nežiadajú jednorazový, ale riadny štátny sviatok. Konkrétne na 28. októbra. "Dňa 28. októbra 1918 vznikla Československá republika. Ide o jeden z najvýznamnejších dní v novodobej histórii Slovenska," zdôrazňujú poslanci SaS a nezaradení. Tento dátum je v súčasnosti pamätným dňom. "Vzhľadom na historický význam tohto dňa sa navrhuje jeho preradenie z pamätných dní medzi štátne sviatky," dodáva SaS. Sulíkovci ale nechcú rozširovať počet štátnych sviatkov. Preto navrhujú, aby sa 1. september - Deň Ústavy SR preradil zo štátnych sviatkov medzi pamätné dni. Odôvodňujú to tým, že prijatie ústavy priamo súvisí so vznikom samostatnej Slovenskej republiky a túto udalosť už slávime štátnym sviatkom 1. januára. Do pamätných dní chce zasiahnuť aj OĽaNO. Navrhuje zaradenie nových pamätných dní, ktoré by pripomínali okupáciu. Hnutie chce pamätný Deň obetí okupácie Česko-Slovenska v roku 1968, ktorý by bol 21. augusta. A tiež Deň odchodu okupačných vojsk sovietskej armády z Česko-Slovenska v roku 1991, ktorý by bol 21. júna. "Týmito dvomi dňami je vymedzených 23 rokov okupácie Česko-Slovenska. Okupácia sa začala v noci z 20. na 21. augusta 1968. Šlo o násilné, vojenské potlačenie vtedajšieho pokusu o demokratizačné politické zmeny v Česko-Slovensku a začiatok procesu tzv. normalizácie, ktorej dôsledky sa prejavujú doteraz," vysvetľujú svoj zámer poslanci OĽaNO.


Trump žiada zásadné zmeny v obchode so susedmi

WASHINGTON. Americký prezident Donald Trump vyzval Kanadu a Mexiko, partnerov v Severoamerickej zóne voľného obchodu (NAFTA), aby zmenili svoju hospodársku politiku voči USA. "Máme veľký deficit vo vzájomnom obchode s Mexikom a Kanadou," uviedol v pondelok na Twitteri prezident. Dodal, že sa k susedom sťahuje veľa výrobných kapacít a s nimi zo Spojených štátov odchádza aj veľa pracovných príležitostí. Na Kanadu a Mexiko sa nebude vzťahovať sankčné clo na import ocele a hliníka do USA len v prípade, ak dôjde k novej dohode NAFTA. Kanada musí podľa Trumpa urobiť ústupky aj v poľnohospodárskej politike. "S našimi poľnohospodármi musí zaobchádzať lepšie". Mexiko musí zase zastaviť na svojich hraniciach obchod s narkotikami. "Milióny ľudí sa stali narkomanmi a zomierajú," dodal. Podľa prezidenta sú Američania "tí, ktorí strácajú na všetkých obchodných zmluvách". Trump pokračoval: "Naši priatelia aj nepriatelia sa na účet USA dlhé roky obohacovali." Americké oceliarstvo a hliníkárstvo sú prakticky mŕtve. "Prepáčte, nastal čas na zmenu," napísal prezident Trump.


Rusko vetovalo francúzsky návrh rezolúcie o Aleppe, neskôr našli kompromis

NEW YORK. Rusko a Francúzsko oznámili v nedeľu kompromis v otázke rezolúcie zameranej na vyslanie pozorovateľov OSN do východnej časti sýrskej mesta Aleppo, kde by mali dohliadať na bezpečnú evakuáciu ľudí a okamžité dodávky humanitárnej pomoci. Francúzsky veľvyslanec pri OSN Francois Delattre novinárom po viac ako troch hodinách rozhovorov za zatvorenými dverami povedal, že Bezpečnostná rada OSN bude hlasovať o kompromisnom návrhu rezolúcie v pondelok ráno newyorského času (15.00 h SEČ). Podľa jeho slov chcú diplomati niektorých krajín zastúpených v rade počas noci záležitosť konzultovať so svojimi vládami. "Dúfajme, že hlasovanie bude pozitívne," dodal Delattre s upozornením, že v momentálnej fáze je stále "opatrný". Ruský veľvyslanec pri OSN Vitalij Čurkin novinárom pred konzultáciami povedal, že Moskva nemôže súhlasiť s francúzskym návrhom rezolúcie, pokiaľ v ňom nedôjde k zmenám. Členom BR OSN súčasne predstavil konkurenčný návrh. Po odchode z následného stretnutia v nedeľu popoludní Čurkin pred zástupcami médií označil konzultácie s Francúzskom za pozitívne a dodal: "Myslím si, že máme dobrý text, a budeme hlasovať zajtra ráno." Delattre uviedol, že schválenie rezolúcie "nám dá nástroje, aby sme zabránili... situácii, v ktorej by ozbrojené sily vrátane milícií po ukončení veľkých vojenských operácií páchali masové ohavnosti". Kompromisný návrh rezolúcie OSN získala agentúra AP, podľa ktorej vyzýva na monitorovanie evakuácií z východného Aleppa svetovou organizáciou a inými inštitúciami. Zároveň žiada, aby generálny tajomník OSN neodkladne konzultoval so Sýriou a inými stranami okamžité vyslanie pozorovateľov. Dohodnutý text tiež požaduje, aby všetky strany umožnili OSN a jej partnerom bezpodmienečný a okamžitý prístup s cieľom poskytovať humanitárnu pomoc a zdravotnú starostlivosť, ako aj "brali ohľady a ochraňovali všetkých civilistov v celom Aleppe a celej Sýrii".


Jakšíka spájaného s podsvetím súd v kauze vydierania oslobodil

Okresný súd v Bratislave oslobodil spolu päticu obžalovaných v niekoľkých starších kauzách.

BRATISLAVA. Päticu mužov, ktorá na Okresnom súde Bratislava I čelila obžalobe z trestných činov nebezpečného vyhrážania a vydierania, vo štvrtok súd spod obžaloby oslobodil. Ako skonštatoval predseda senátu, nebolo dokázané, že by Libor Jakšík., mediálne spájaný so skupinou "jakšíkovci", Marián S., Fedor B., Matúš T. a Rastislav T. skutky spáchali. Rovnaký verdikt vyriekol súd v prípade už v apríli 2013, odvolací súd však rozsudok zrušil a vrátil prípad na opätovné prejednanie. Dnešný rozsudok nie je právoplatný, prokurátor podal odvolanie. Obžaloba prisudzovala pätici spolu päť skutkov ešte z rokov 2008 až 2010. V jednom prípade bol podľa obžaloby napríklad poškodený architekt, ktorý rekonštruoval reštauráciu patriacu Liborovi Jakšíkovi. Ten nebol s konečnou prácou spokojný a podľa poškodeného pýtal späť polovicu vyplatenej sumy, teda 65 000 korún, pričom sa mu vyhrážal podpálením auta alebo štúdia. Obhajcovia aj obžalovaní však poškodených označili za nedôveryhodných, keďže údajne sami v minulosti čelili napríklad stíhaniam a ich tvrdenia sú rozporuplné. "Nestačí dôvodné podozrenie, že skutok sa stal, súd potrebuje mať istotu," zdôraznil jeden z obhajcov v záverečnej reči. Ako dodal predseda senát, keďže z opätovného dokazovania nevyplynuli nové skutočnosti, súd nemal dôvod meniť pôvodný právny názor.Libor Jakšík čelil v minulosti obžalobe aj v inom prípade, konkrétne bol obžalovaný z toho, že v auguste 2010 nútil vyhrážkami Milana B., aby šiel na notársky úrad a podpísal dlžobný úpis na 51 500 eur. V tomto prípade bol však tiež oslobodený.


Obamová dostala od Trumpovej ako darček rám

Michelle Obamová tvrdí, že darček sa jej páčil.

LOS ANGELES. Bývalá prvá dáma Spojených štátov Michelle Obamová sa vo štvrtok objavila prvýkrát v televíznom vysielaní odvtedy, ako sa odsťahovala z Bieleho domu, informovala agentúra DPA. V rozhovore s moderátorkou Ellen DeGeneresovou okrem iného prezradila, čo bolo v darčekovej škatuli, ktorú jej pri striedaní prezidentov v januári 2017 odovzdala nová prvá dáma Melania Trumpová. Obamová priblížila, že darčekom, ktorý jej Trumpová dala do rúk na schodoch Bieleho domu, bol "krásny rám". Túto situáciu média opisovali ako trápnu, pretože sa zdalo, že Obamová je v rozpakoch a nevie, kam má škatuľku odložiť. "Čo mám s tým darom robiť?" spomenula si Michelle na svoje pocity z januára 2017. "Nebol tam nik, kto by mi tú škatuľu vzal," pokračovala. Obamová tiež uviedla, že tempo života jej rodiny sa od opustenia sídla prezidenta USA značne spomalilo. "Zobudím sa, keď sa chcem zobudiť," priblížila v televíznej relácii The Ellen DeGeneres Show. "Máme sa vynikajúco, dievčatá sú v poriadku, Barack pracuje, máme projekty, takže sme zaneprázdnení," dodala. Moderátorka sa bývalej prvej dámy tiež opýtala, ako sa majú ľudia vyrovnať so situáciou v krajine, ktorá sa javí ako značne politicky rozdelená. "Našich divákov, krajinu, by som len rada povzbudila, aby robili to, čo robíme každý deň, aby sme sa navzájom milovali, aby sme sa o seba starali, aby sme si preukazovali empatiu," odpovedala. "A nezabudnite, že to, čo hovoria vo Washingtone, nie je to, čím musíme nevyhnutne byť," dodala. Obamovci sa rozhodli zostať vo Washingtone, aby ich mladšia dcéra, 16-ročná Sasha, mohla dokončiť strednú školu. Jej staršia sestra, 19-ročná Malia, začala chodiť na vysokú školu.


Novinár z Mladej Fronty poprel, že pripravil nahrávku s Babišom

Redaktor Marek Přibyl avizoval, že sa k celej záležitosti viac nebude vyjadrovať.

PRAHA. Bývalý redaktor českého denníka Mladá fronta Dnes Marek Přibyl v piatok poprel, že by audiozáznam stretnutia s lídrom hnutia ANO, vicepremiérom a ministrom financií ČR Andrejom Babišom bol pripravil on. "Nikdy som nikoho nenahrával," napísal Přibyl na svojom profile na Facebooku a dodal, že Babiša vnímal v čase stretnutia ako šéfa (pretože mu až do februára 2017 patrilo vydavateľstvo Mafra vrátane spomínaného denníka). Podľa vlastných slov sa s Babišom stretol trikrát, poprel však nahrávanie s tým, že to neurobil nikdy, "nie to, aby som pracoval pre (ministra vnútra Milana) Chovanca, ktorého som úhlavným nepriateľom", uvádza sa v Přibylovom vyhlásení. Novinár, ktorý tak poprel tvrdenie investigatívneho kolegu z Českého rozhlasu Janeka Kroupu, súčasne avizoval, že sa k celej záležitosti viac nebude vyjadrovať. Informoval o tom server Novinky.cz, ktorý sa márne pokúšal skontaktovať s Přibylom. Novinári z denníka MF Dnes a servera iDNES.cz sa v reakciách na nahrávky už vo štvrtok ohradili proti správaniu vicepremiéra. Babiš, ktorý oba mediálne subjekty vlastnil do februára, podľa nich klamal, keď tvrdil, že nebude ovplyvňovať obsah médií vydavateľstva Mafra.


Palestínske strany sa dohodli na voľbách v budúcom roku

GAZA. Súperiace hnutia Fatah a Hamas a 11 ďalších palestínskych frakcií sa dohodli na uskutočnení prezidentských a parlamentných volieb na palestínskych územiach do konca roku 2018. Informovala o tom v stredu agentúra DPA. V spoločnom vyhlásení frakcií sa uvádza, že konkrétne termíny volieb stanoví palestínsky prezident a predseda palestínskej samosprávy Mahmúd Abbás. Posledné parlamentné voľby na palestínskych územiach sa konali v roku 2006. Skončili sa nečakaným víťazstvom militantného hnutia Hamas, čo konkurenčné hnutie Fatah odmietlo uznať. Hamas sa následne zmocnil pásma Gazy a Fatahom ovládaná palestínska samospráva si udržala len kontrolu nad Predjordánskom. Líder Fatahu Mahmúd Abbás bol zvolený za prezidenta už v roku 2005. Hlboké spory medzi oboma kľúčovými palestínskymi politickými silami odvtedy neumožnili konanie parlamentných ani prezidentských volieb. Palestínske frakcie v súčasnosti vedú rozhovory v egyptskej metropole Káhira s cieľom upevniť októbrovú dohodu o zmierení. Hamas a Fatah v októbri v Káhire dospeli k dohode o zmierení. Jej hlavným výsledkom je to, že Fatah do 1. decembra prevezme civilnú a administratívnu kontrolu nad pásmom Gazy a jeho bezpečnostné zložky mali od 1. novembra prevziať zodpovednosť za hraničný priechod Rafah. Urýchlene by tiež malo dôjsť k ukončeniu ekonomických reštrikcií proti vláde Hamasu zo strany palestínskej samosprávy.


Pri Chorvátskom ramene v Bratislave našli mŕtvolu

BRATISLAVA. V blízkosti Chorvátskeho kanála v Petržalke vo štvrtok našli nehybné telo muža. Polícia objasňuje príčiny jeho úmrtia. "Po potvrdení informácie, ktorú polícia dostala o 11.00 h, bol na miesto privolaný obhliadajúci lekár, ktorý nariadil vykonanie pitvy," uviedol hovorca Krajského riaditeľstva Policajného zboru (KR PZ) v Bratislave Michal Szeiff. "Vyšetrovateľ už v tomto prípade začal trestné stíhanie vo veci trestného činu usmrtenia," dodal. Detaily prípadu sú predmetom vyšetrovania.


Vyskúšali sme nový Skicár: Zabudnite na prácu s myšou

Vynovená legendárna aplikácia sa zmenila na nepoznanie. Pohodlne ju ovládnete aj na tabletoch.

Spolu s kartovou hrou je Skicár jednou z najznámejších aplikácií pre operačný systém Windows. Nečudo, je jeho súčasťou už od prvej verzie, kedy bol ešte len licencovanou aplikáciou tretej strany. Kým profesionálne aplikácie pre prácu s fotografiami a bitmapovými súbormi neustále napredovali, Skicár (originálny názov Microsoft Paint) firma vylepšovala len veľmi mierne.  Počas svojej existencie program ponúkal program rovnaký zážitok, bez akýchkoľvek ambícií. V dobe Windows 95 však neboli nároky používateľov nijak vysoké a na amatérsku tvorbu bol skicár ako stvorený. V podstate sme všetci akceptovali jeho prítomnosť a nikomu nevadili jeho obmedzené možnosti. V modernej dobe jeho jednoduchosť ocenili len tínedžeri pri tvorbe nekvalitných meme obrázkov. Pre dnešné tablety a notebooky s dotykovou obrazovkou je pôvodný koncept Skicára už nepoužiteľný. Ovládacie prvky sú drobné a práca s programom je bez dotykového pera prakticky nemožná. Microsoft práve kvôli týmto problém Skicár vynovil, alebo lepšie povedané úplne prerobil. Nová aplikácia má veľké ovládacie prvky, ktoré už nie sú optimalizované len na ovládanie myšou. Bohužiaľ jednotný systém používateľského rozhrania tu nehľadajte. Očakávali sme inšpiráciu skvelým poznámkovým blokom Microsoft One Note, no výsledok bol veľmi odlišný. Základnú ponuku nájdete v hornej časti aplikácie. Grafické symboly znázorňujú konkrétne funkcie, pričom ďalšie možnosti sa po kliknutí zobrazia v pravej časti obrazovky. Elegantné riešenie s čistým prostredím môže byť spočiatku mierne mätúce, navyše oproti starej verzii sa pri častej zmene funkcií výrazne viac naklikáte, alebo naťukáte dotykovým perom. Aplikácia s ním totiž nielen že počíta, ale je pre tento typ ovládania navrhnutá a dobre optimalizovaná. Zabudnite preto na myš, tá pri kreatívnej práci veľkým pomocníkom nebude. Veľkou novinkou je práca s 3D objektmi. Aplikácia pozná tie základné, no nič vám nebude brániť v tom, aby ste si vytvorili vlastné. Môžete s nimi ľubovoľne otáčať, maľovať na ich povrch, duplikovať a plnohodnotne ich posúvať v priestore. V tomto smere sa Microsoftu podarilo aplikáciu oživiť a dať jej zmysel aj v novej, dotykovej dobe. O starý Skicár totiž dnes už nik s moderným notebookom a tabletom ani len nezakopol. Novinka oficiálne príde pravdepodobne spolu s novými tabletmi a počítačmi typu všetko v jednom ešte tento rok.   Tento text ste mohli čítať vďaka tomu, že platíte za obsah. Vážime si to.


Zomrel brazílsky hudobný priekopník Joao Gilberto

BRAZÍLIA. Vo veku 88 rokov zomrel vplyvný brazílsky spevák a skladateľ Joao Gilberto, známy ako priekopník hudobného žánru bossa nova, ktorý získal celosvetovú popularitu v 60. rokoch 20. storočia. Gilberto skonal vo svojom dome v Riu de Janeiro po bližšie nešpecifikovanej chorobe, informovala v nedeľu stanica BBC.  Hudobník sa narodil v brazílskom štáte Bahia a spievať začal ako 18-ročný. Jeho debutový album Chega de Saudade z roku 1959 je všeobecne považovaný za prelomový pre brazílsku hudbu. Jeho hudobný štýl spájajúci tradičné a moderné vplyvy inšpiroval vznik bossa novy - nového trendu, ktorý si podmanil mnohých ďalších umelcov na celom svete. Gilberto svojím unikátnym gitarovým štýlom vytvoril nový rytmus prepojením samby a moderného jazzu. Jeho hudba odrážala časový úsek veľkého optimizmu v Brazílii, ktorá vtedy zaznamenávala prudký rozvoj. V roku 1964 spolupracoval s americkým hráčom na saxofón Stanom Getzom. Z ich albumu sa predali milióny kópií a platňa získala aj medzinárodné uznanie vrátane ceny Grammy za album roka. Jeho verzie skladieb ako Quiet Nights či The Girl from Ipanema sa stali štandardami svetovej hudby.


Bývalý šéf maďarských plavcov je obvinený z objednania vraždy. Prípad siaha na Slovensko

Zapletená do vraždy spred 21 rokov má byť slovenská mafia.

BRATISLAVA. Niekdajší šéf maďarského plávanie Tamás Gyárfás je podľa prokuratúry vinný z objednávky vraždy obchodného rivala Jánosa Fenyöa, ku ktorej prišlo ešte v roku 1998. Aktuálne 70-ročný Gyárfás je v súčanosti členom vedenia Medzinárodnej plaveckej federácie (FINA). Informuje o tom portál Hungary Today. Podľa prokuratúry si Gyárfás najal Tamása Portika, aby zariadil smrť Fenyöa. Vykonávateľom sa stal Slovák Jozef Roháč, ktorý si aktuálne odpykáva doživotný trest. Ten mu v marci 2016 uložil Špecializovaného trestného súdu v Banskej Bystrici v procese so skupinou sýkorovcov. Okrem Jozefa Roháča zvaného Potkan vtedy dostali doživotie aj Róbert Lališ zvaný Kýbel a Ivan Cupper prezývaný Vincko. Jozef Roháč zastrelil Fenyöa v centre Budapešti počas dopravnej zápchy 11. februára 1998.Vyšetrovanie vraždy stálo až do roku 2010, keď dôkazy v podobe DNA priviedli políciu až k Roháčovi, ktorý sa priamo podieľal aj smrti ďalších štyroch osôb pri bombovom útoku v Budapešti. V roku 2017 sa vyšetrovateľ dostal k ďalším dôkazom a pátral ďalej, až prišiel na stopu Gyárfása. Toho prvýkrát vypočuli ako podozrivého ešte v apríli 2018. Tamás Portik si za svoj podiel na smrti Fenyöa a ďalších činoch odpykáva trinásť rokov za mrežami.